KPM rujuk PKD dalam mengekang penularan COVID-19 di sekolah

KOTA BHARU 28 Mac – Kementerian Pendidikan (KPM) sentiasa merujuk kepada Pejabat Kesihatan Daerah (PKD) bagi mendapatkan sebarang pandangan dan langkah dalam usaha mengekang penularan COVID-19.

Menteri Kanan Pendidikan Datuk Dr Radzi Jidin berkata, pihaknya akan mematuhi segala nasihat daripada PKD sekiranya berlaku sebarang masalah berkaitan wabak berkenaan di sekolah.

“Apa sahaja pandangan, kementerian akan mematuhi nasihat berkenaan demi keselamatan anak-anak,” katanya pada sidang media selepas majlis pelancaran Gerakan Massa: ‘Terima Kasih Cikgu’ sempena Sambutan Hari Guru Peringkat Kebangsaan Kali Ke-50 Tahun 2021 di sini, hari ini.

Dalam pada itu, Radzi turut mengingatkan pihak sekolah termasuk ibu bapa supaya memastikan murid serta pelajar supaya terus mematuhi prosedur operasi standard (SOP) bagi mengekang penularan COVID-19.

Mengulas lanjut, Radzi berkata walaupun berdepan situasi yang sukar dalam pembukaan semula sesi persekolahan termasuk peperiksaan Sijil Pelajaran Malaysia (SPM) tetapi pihaknya berjaya melaksanakan tanggungjawab mereka dengan baik.

“Ini satu masa yang sukar, namun Alhamdulillah kita sudah melihat bagaimana peperiksaan SPM berjalan dengan lancar apabila SOP dapat dipatuhi dengan baik.


Siti Bainun didapati bersalah abai, aniaya Bella

Hakim Izralizam Sanusi membuat keputusan itu selepas mendapati pihak pendakwaan berjaya membuktikan kes melampaui keraguan munasabah terhadap Siti Bainun, 31, di akhir kes pembelaan.

Mengikut pertuduhan, Siti Bainun didakwa mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas, Zahida Zakaria dan Shakira Aliana Alias manakala Siti Bainun diwakili peguam Mohammad Farhan Maaruf. – BERNAMA


Melaka destinasi keempat terbaik Malaysia untuk dilawati

AYER KEROH 30 Ogos – Melaka disenaraikan sebagai destinasi keempat terbaik daripada 25 lokasi untuk dilawati di Malaysia, menurut laporan portal Road Affairs.

Penulisnya, Richard Collect berkata Malaysia mempunyai kepelbagaian dari segi bahasa dan budaya sekali gus membentuk negara di Asia Tenggara yang unik berbanding negara jiran lain.

Menurut kenyataan itu, Malaysia mempunyai persisiran pantai, pulau tropika dan terumbu karang yang cantik selain keindahan Hutan Hujan Tropika di Borneo dan kepelbagaian hidupan liar serta kelembapan tanah tinggi.


COVID-19: Ada kumpulan tidak digalakkan ambil vaksin

Bagi Bahagian Regulatori Farmasi Negara (NPRA), badan yang mengambil tanggungjawab menjadi penentu kepada kebenaran untuk penggunaan vaksin itu, ada juga kumpulan yang tidak dibenarkan mengambilnya, termasuklah bagi vaksin COVID-19 Pfizer-BioNTech yang dipanggil COMIRNATY.

Menurut soalan lazim (FAQ) di laman web NPRA mengenai vaksin COMIRNATY itu, penggunaannya kepada individu kurang daya ketahanan imun, pesakit autoimun, wanita mengandung atau menyusukan anak adalah tidak disyorkan.

Ini kerana buat masa ini, bukti klinikal belum mencukupi untuk menyokong penggunaan vaksin itu di kalangan kumpulan berkenaan, namun saranan itu mungkin berubah selepas lebih banyak data klinikal diperolehi.

“Ujian klinikal vaksin COMIRNATY juga tidak melibatkan peserta di kalangan wanita yang hamil atau sedang menyusukan anak… memandangkan tiada data keberkesanan dan keselamatan penggunaan vaksin ini bagi populasi itu, pemberian itu adalah tidak disyorkan sehingga maklumat lanjut diperolehi,” kata NPRA.

Vaksin COMIRNATY juga tidak boleh diberikan kepada individu yang mempunyai reaksi alahan kepada mana-mana bahan dalam vaksin, antaranya messenger ribonucleic acid (mRNA), lipids, polyethylene glycol, potassium chloride, potassium dihydrogen phosphate, sodium chloride, disodium phosphate dihydrate dan sucrose.

Tambah NPRA, dos kedua vaksin itu juga tidak seharusnya diberikan kepada individu yang mengalami reaksi alergi alahan yang serius setelah penerimaan dos pertama.

“Sila dapatkan nasihat doktor jika anda mempunyai sebarang bentuk alahan, masalah pendarahan, atau sedang mengambil apa-apa ubat pencair darah, sedang atau baharu selesai menerima rawatan kanser, transplan organ atau sel stem.

“Juga jika pernah dijangkiti COVID-19, pernah menerima vaksin COVID-19 yang lain, sama ada menerusi program imunisasi atau sebagai subjek dalam ujian klinikal COVID-19, atau pernah menerima rawatan antibodi pasif bagi COVID-19,” kata NPRA.

Dalam masa sama, vaksin itu yang diluluskan oleh Pihak Berkuasa Kawalan Dadah (PBKD) adalah untuk individu berumur 18 tahun dan ke atas, buat masa ini.

“Ini berikutan tiada data yang mencukupi untuk menentukan keberkesanan dan keselamatan pemberian vaksin kepada golongan bawah 18 tahun… oleh itu kanak-kanak di bawah usia itu tidak boleh diberi imunisasi sehingga data lanjut diperolehi,” tambah NPRA.

Sementara itu, Presiden Farmasi Malaysia Amrahi Buang berkata orang ramai seharusnya bergantung dan hanya percaya dengan maklumat tepat di laman web NPRA itu, bukannya dengan mendengar khabar angin atau desas-desus dari negara lain.

Katanya NPRA sentiasa mengemas kini dan meminda bahagian FAQ vaksin COMIRNATY itu dengan maklumat terbaharu mengenai vaksin berkenaan sejurus memperoleh maklumat terkini sama ada dari Pfizer sendiri, selain perkongsian data hasil kerjasama global dengan negara-negara lain.

“Bagaimanapun orang ramai janganlah membuat tafsiran sendiri… adalah lebih baik biar doktor pakar yang membuat keputusan sama ada boleh ambil atau tidak vaksin pada hari pengambilan vaksin itu nanti, kerana penyakit ada pelbagai jenis dan tahap keseriusan yang berlainan.

“Perdana Menteri Tan Sri Muhyiddin Yassin contohnya, meskipun beliau merupakan ‘cancer survivor’ tetapi beliau akan mengambil suntikan vaksin itu kerana doktor beliau kata boleh,” katanya.

Mengenai Sanovac, beliau berkata meskipun vaksin dari China itu akan tiba pada 27 Feb depan, namun maklumat mengenai vaksin itu belum boleh didapati di NPRA memandangkan ia belum lagi didaftarkan di negara ini.

“Vaksin itu akan datang ke negara ini secara pukal sebelum proses ‘fill and finish’ dibuat di kilang milik Pharmaniaga di negara ini, kemudian baharu mohon pendaftaran kepada NPRA agar PBKD boleh mengeluarkan pendaftaran bersyarat,” katanya.

Presiden Persatuan Pakar Perubatan Kesihatan Awam Malaysia Datuk Dr Zainal Ariffin Omar pula berkata mereka yang tidak mempunyai sebarang penyakit kritikal dan serius, tidak seharusnya takut untuk mengambil vaksin itume mandangkan ia selamat digunakan.

“Suntikan bukannya dilakukan sewenang-wenangnya, doktor yang menilai risiko akan tanya dan semak dahulu sejarah penyakit yang dihadapi serta alahan sebelum membuat keputusan sama ada vaksin itu sesuai untuk diambil atau pun tidak.

“Ibu mengandung contohnya, ada pakar berpendapat kalau pada ‘trimester’ ketiga, vaksin boleh diambil… sebab itu maka lebih baik berbincang dengan doktor bagi mendapatkan kepastian… itu lebih baik,” katanya. – BERNAMA


PKPB Sabah dilanjutkan hingga 9 November

KUALA LUMPUR 24 Okt. – Perintah Kawalan Pergerakan Bersyarat (PKPB) di seluruh Sabah yang dijadual berakhir 26 Oktober ini dilanjutkan selama 14 hari lagi sehingga 9 November.

Menteri Kanan (Kluster Keselamatan) Datuk Seri Ismail Sabri Yaakob berkata perkara berkenaan diputuskan dalam Mesyuarat Khas Majlis Keselamatan Negara (MKN) hari ini, selepas meneliti perkembangan semasa penularan COVID-19 di negeri itu.

“Sehubungan itu, atas cadangan MKN Sabah dan nasihat KKM, kerajaan bersetuju untuk melanjutkan PKPB di seluruh Sabah selama 14 hari,” katanya pada sidang media perkembangan PKP Pemulihan di Wisma Pertahanan di sini, hari ini.


Pemansuhan penjarakan fizikal makmurkan masjid, surau

KUALA LUMPUR, 9 Mac – Pemansuhan penjarakan fizikal untuk solat jemaah selaras Fasa ‘Peralihan Ke Endemik’ mulai 1 April ini akan terus memakmurkan institusi masjid dan surau dengan aktiviti keagamaan dan kemasyarakatan.

Menteri di Jabatan Perdana Menteri (Hal Ehwal Agama) Datuk Idris Ahmad berkata pengumuman itu yang dibuat Perdana Menteri Datuk Seri Ismail Sabri Yaakob semalam amat dinanti-nantikan oleh umat Islam di negara ini, terutamanya menjelang Ramadan.

“Pengumuman ini dibuat berasaskan fakta dan data, juga setelah mengambil kira pelbagai faktor termasuk penilaian risiko daripada Kementerian Kesihatan dan pandangan yang dikemukakan Jabatan Kemajuan Islam Malaysia,” katanya menerusi hantaran di Facebook, hari ini.

Idris berkata Fasa Peralihan Ke Endemik bermula 1 April adalah terjemahan kepada kejayaan usaha-usaha kerajaan bagi menangani krisis kesihatan COVID-19 selain kerjasama erat daripada Keluarga Malaysia.

“Jabatan Perdana Menteri (Hal Ehwal Agama) ingin menyeru kepada umat Islam untuk terus berdoa serta bermunajat agar rakyat dan negara terus dipelihara daripada sebarang kemudaratan dan bencana,” katanya. – BERNAMA


Unimel perlu jadi pusat R&D teknologi Islam

KUALA LINGGI 17 November – Universiti Melaka (Unimel) perlu melangkah kehadapan sebagai sebuah universiti islam yang mempunyai pusat penyelidikan dan pembangunan (R&D) dalam keperluan sumber manusia dan teknologi Islam.

Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berkata, ia sekali gus membuktikan universiti itu mampu membuka langkah berani kehadapan sebagai pusat sumber teknologi yang membekalkan keperluan sumber manusia yang pastinya mampu menarik lebih banyak pelabur pada masa akan datang.

“Setelah Unimel diselaraskan sebagai universiti kita mahukan universiti ini melangkah selangkah ke hadapan kepada satu dimensi baharu iaitu sebagai universiti yang berlandaskan teknologi Islam di Melaka.

“Kita percaya teknologi yang digunakan di dunia ini berpunca daripada Islam dan kajian perlu dibuat berdasarkan teknologi Islam ini lah yang memacu dunia hari ini tanpa kita sedari sejak zaman Ibun Khaldun mahupun Ibnu Sina.

“Kalau kita tengok tentang sumber manusia yang dilahirkan daripada universiti-universiti di Melaka sudah memberi keyakinan kepada pelabur-pelabur untuk masuk ke negeri ini jadi Unimel kena atur langkah berani untuk menjadikan sebagai pusat sumber teknologi dalam membekalkan sumber manusia,” katanya.

Beliau berkata demikian selepas menjadi panel dalam Program Santai Bersama Warga Universiti Melaka mewakili Ketua Menteri, Datuk Seri Utama Sulaiman Md Ali.

Sesi dialog itu turut dihadiri Exco Pendidikan, Teknologi dan Telekomunikasi, Datuk Rais Yasin dan Ahli Dewan Undangan Negeri (Adun) Kuala Linggi Rosli Abdullah.

Dalam pada itu, Ab Rauf berkata, Unimel perlu mengambil contoh R&D dijalankan Universiti Teknikal Melaka Malaysia (UTeM) yang telah banyak membawa manfaat positif dalam pembangunan perindustrian di Melaka.

Ujarnya, sekiranya hasrat itu mampu dilaksanakan Unimel, ia sekali gus mampu membawa perubahan ekonomi dalam bidang pendidikan di kawasan utara Melaka sekali gus membawa keyakinan pelabur ke kawasan itu.

“Ia amat baik dilaksanakan disebelah utara Melaka dengan menjadikan Unimel sebagai sebuah pusat rujukan kajian dan juga penyelidikan dan pembangunan dalam apa jua bidang untuk kita menjadikan sebagai persediaan menghadapi limpahan ekonomi di kawasan ini.

“Saya melihat seperti pembangunan dalam penyelidikan ilmu falak atau ilmu kajian angkasa boleh dijadikan sebagai contoh penyelidikan di universiti ini kerana ini akan menarik pelabur ke negeri ini,” katanya.


Ke pejabat hanya jika tak boleh BDR- KSN

PUTRAJAYA 22 Mei – Hanya 20 peratus kehadiran yang dibenarkan hadir ke pejabat susulan perlaksanaan Bekerja Dari Rumah (BDR) yang diperkasakan dalam tempoh Perintah Kawalan Pergerakan (PKP) 3.0.

Ketua Setiausaha Negara, Tan Sri Mohd Zuki Ali, berkata, bagi pekerja yang dibenarkan hadir perlu melakukan proses pekerjaan yang tidak boleh dilaksanakan sepanjang BDR dan memerlukan keberadaan di pejabat.

Katanya, sepanjang perlaksanaan BDR, perkhidmatan kaunter hanya dibuka kepada perkhidmatan yang tidak ditawarkan secara atas talian dan hanya perlu menerusi janjitemu sahaja dibenarkan.

“Sepanjang tempoh ini, mesyuarat dan perbincangan perlu dilaksanakan dalam talian melalui medium yang selamat dan terjamin kerahsiaannya,” katanya dalam kenyataan dikeluarkan, hari ini.

Dalam pada itu tegasnya, dasar BDR jelas memperincikan aspek- aspek yang perlu dipatuhi termasuk tidak boleh melaksanakan urusan peribadi dalam waktu bekerja.

Petang tadi, Menteri Kanan (Keselamatan) Datuk Seri Ismail Sabri Yaakob mengumumkan beberapa perincian dalam PKP 3.0 menerusi sektor ekonomi diperkasakan di negara ini.

Susulan itu, kerajaan mengehadkan 80 peratus pekerja sektor awam perlu menjalani BDR berkuatkuasa Selasa ini selepas diperincikan berbanding hanya 60 peratus menjalani BDR ketika PKP diumumkan 12 Mei lalu.


Ketegangan di Rusia: Kerajaan sedia bawa pulang rakyat Malaysia – Ahmad Zahid

KUALA LUMPUR, 26 Jun – Kerajaan sedia membawa pulang seramai 755 rakyat Malaysia yang berada di Rusia sekiranya keselamatan mereka terjejas, kata Timbalan Perdana Menteri Datuk Seri Dr Ahmad Zahid Hamidi.

“Namun pada masa sama, kerajaan melalui Wisma Putra sudah atur usaha untuk membawa pulang rakyat Malaysia di sana sekiranya perlu pada bila-bila masa.

“Menteri Luar Datuk Seri Dr. Zambry Abd Kadir ada memberi taklimat kepada Perdana Menteri Datuk Seri Anwar Ibrahim dan saya sendiri, jadi kita pantau dahulu situasi di sana,” katanya.

Beliau berkata demikian dalam sidang media selepas merasmikan Persidangan Pertubuhan Akademi Kebangsaan Biro Siasatan Persekutuan (FBINAA) Bahagian Asia Pasifik ke-23 di sini, hari ini.

Turut hadir Ketua Polis Negara Tan Sri Razarudin Husain, Presiden FBINAA Antarabangsa Tim Braniff; Penolong Pengarah Divisyen Operasi Antarabangsa FBI Raymond P Duda; Duta Besar Amerika Syarikat (AS) ke Malaysia Brian D McFeeters dan Timbalan Yang Dipertua Dewan Rakyat Datuk Ramli Mohd Nor.

Media sebelum ini melaporkan Rusia mengisytiharkan operasi memerangi pengganas di Moscow dan wilayahnya pada Sabtu dengan ketegangan semakin memuncak selepas kumpulan upahan Wagner, yang diketuai Yevgeny Prigozhin, juga pernah menjadi sekutu rapat Presiden Rusia Vladimir Putin, melancarkan pemberontakan untuk menjatuhkan tentera Rusia.


COVID-19 : 4,113 kes baharu hari ini

Ketua Pengarah Kesihatan Tan Sri Dr Noor Hisham Abdullah berkata jumlah kes baharu itu sekali gus menjadikan jumlah kes positif keseluruhan kini 462,190 kes.

Menurutnya, daripada jumlah kes baharu itu, sebanyak 4112 merupakan kes tempatan melibatkan 3,791 warganegara manakala baki 321 bukan warganegara dan satu kes import.

Beliau memaklumkan terdapat 34 kematian melibatkan semua warganegara dilaporkan hari ini, iaitu jumlah kematian kedua tertinggi dicatatkan selepas 39 kematian, Rabu lalu.

Dr Noor Hisham memaklumkan jumlah kes sembuh yang dicatatkan hari ini ialah 4,190 kes dan seramai 482 pesakit dirawat di Unit Rawatan Rapi (ICU) dengan 250 daripada mereka memerlukan alat bantuan pernafasan.

Menurutnya, berdasarkan pecahan kes setiap negeri, Selangor kekal merekodkan angka tinggi dengan 1,269 kes diikuti Sarawak (533 kes) dan Kelantan (371 kes).

Ini disusuli Kuala Lumpur (306 kes), Pulau Pinang (266 kes), Kedah (228 kes), Pahang (178 kes), Perak (147 kes), Terengganu (165), Negeri Sembilan (124), Melaka (108 kes) dan Sabah (53 kes).


Tun M dimasukkan ke IJN

IJN dalam satu kenyataan memaklumkan, bekas Perdana Menteri yang juga Ahli Parlimen Langkawi itu akan menjalani pemeriksaan kesihatan secara menyeluruh dan pemerhatian lanjut.


Lautan kuning-hitam banjiri Stadium Nasional

KUALA LUMPUR, 11 Jun – Cuaca mendung dan hujan rintik tidak dapat menandingi kehangatan keadaan di pekarangan Stadium Nasional di Bukit Jalil di sini menjelang perlawanan kedua Kumpulan E kempen Kelayakan Piala Asia 2023 antara Malaysia dan Bahrain malam ini.

Setakat 6 petang, stadium keramat skuad Harimau Malaya itu sudah dibanjiri peminat tempatan berbeza latar belakang yang rata-ratanya menggayakan jersi pasukan negara berwarna kuning dan hitam simbolik sokongan kepada skuad Malaysia.

Suasana bertambah rancak dengan gema paluan gendang dan sorakan kumpulan penyokong tegar skuad kebangsaan Ultras Malaya yang dijangka berterusan hingga ke dalam stadium apabila perlawanan berlangsung.

Selain gelagat peminat, pekarangan Stadium Nasional diserikan dengan pelbagai acara dan aktiviti yang menghiburkan penyokong serta jualan untuk turut menyemarakkan keadaan menjelang sepak mula yang dijadualkan pada 9 malam ini.

Pintu pagar Stadium Nasional telah dibuka kepada penonton seawal satu lagi perlawanan Kumpulan E antara Bangladesh dan Turkmenistan yang bermula pada 5.15 petang.

Bagaimanapun, keadaan di Stesen LRT Bukit Jalil mula sesak dengan ketibaan penyokong yang memilih untuk menggunakan perkhidmatan pengangkutan awam namun masih terkawal.

Malaysia dan Bahrain memulakan kempen Kelayakan Piala Asia 2023 dengan cemerlang selepas menewaskan lawan masing-masing Turkmenistan 3-1 dan Bangladesh 2-0 di sini pada Rabu lepas sekali gus berkongsi tiga mata di tangga teratas Kumpulan E.

Pada aksi malam ini, pasukan negara kendalian Kim Pan Gon menyasarkan untuk meraih sekurang-kurangnya satu mata bagi mencerahkan peluang layak ke Piala Asia 2023 sementara Bahrain, di bawah bimbingan Helio Sousa, enggan ego tercalar apabila memburu tiga mata.

Sebagai rekod, pertemuan terakhir kedua-dua pasukan pada Mei tahun lepas menyaksikan skuad tuan rumah, yang diberi julukan Dilmun’s Warriors menang 2-0 ke atas Malaysia ketika dibimbing bekas ketua jurulatih Tan Cheng Hoe. – BERNAMA


DUN Ayer Limau: UiTM Jasin selesaikan misi ceriakan SK Ayer Limau

MASJID TANAH 18 Jun – Bagi merealisasikan pembangunan sekolah sebagai gerbang ilmu yang lestari Universiti Teknologi MARA (UiTM) Jasin telah mengangkat Sekolah Kebangsaan (SK) Ayer Limau rakan kongsi pintar (smart partnership).

Rektor UiTM Melaka, Dr Mohd Rasdi Zaini berkata Program Sekolahku Universitiku bertujuan menyokong strategi penyelesaian isu sekolah yang memerlukan perhatian di peringkat Kementerian Pelajaran Malaysia (KPM).

“SK Ayer Limau ini, ianya terpilih atas faktor bangunan yang didirikan adalah hasil gotong-royong penduduk selain infrastrukturnya pula boleh dianggap daif.

“Antara objektif penganjuran program ini adalah untuk membantu menaik taraf fasiliti dan infrastruktur sekolah kepada yang lebih baik agar seiring dengan kemajuan teknologi pendidikan semasa,” katanya ketika ditemui pada penganjuran program itu 12 Jun lalu.

Menurutnya, secara tidak langsung ia akan meningkatkan lagi penyertaan mahasiswa menerusi Unit Kokurikulum UiTM Cawangan Melaka, Kampus Jasin dalam program sukarela.

Dr Mohd Rasdi berkata, program diadakan menerusi tiga fasa itu di SK Ayer Limau itu dimulakan pada 2019 lagi namun terpaksa dianjakkan ke tahun ini berikutan kekangan akibat pandemik COVID-19.

“Fasa pertama dijalankan pada 14 hingga 15 Disember 2019, sementara itu fasa 2 pada 4 hingga 5 Jun lalu manakala fasa 3 dijalankan pada 10 hingga 12 Jun lalu,” katanya.

Program berkenaan dijayakan 60 mahasiswa dalam kalangan Komander Kesatria UiTM yang menyumbangkan tenaga dan idea menerusi aktiviti gotong-royong seperti melukis mural, menghias sudut pidato dan mengecat dewan sekolah.


Tanah runtuh: KPKT salur RM1 juta untuk proses pembersihan

KUALA LUMPUR, 11 Mac – Kementerian Perumahan dan Kerajaan Tempatan (KPKT) menyalurkan RM1 juta kepada Majlis Pembandaran Ampang Jaya (MPAJ) bagi proses membersihkan lokasi insiden tanah runtuh di Taman Bukit Permai 2, Ampang di sini.

“Kita juga meminta jabatan yang berkaitan supaya melakukan analisis risiko cerun bagi memastikan penduduk setempat berasa selamat berada di kawasan perumahan mereka,” katanya kepada pemberita selepas meninjau lokasi insiden runtuhan di Taman Bukit Permai 2, Ampang, hari ini.

Sementara itu Menteri Pembangunan Usahawan dan Koperasi Tan Sri Noh Omar yang turut meninjau kawasan kejadian berkata ujian cerun perlu dijalankan oleh jabatan berkaitan susulan beberapa insiden membabitkan kawasan cerun berlaku dalam negara kebelakangan ini.

“Sudah sampai masanya kerajaan Persekutuan membuat kajian mengenai kedudukan bukit dan tanah tinggi terutamanya di kawasan Ampang. Kita tidak mahu peristiwa Highland Tower berulang lagi,” kata Noh Omar yang juga pengerusi Majlis Keselamatan Negara (MKN) Selangor.

Sementara itu, Ahli Parlimen Pandan Datuk Seri Dr Wan Azizah Wan Ismail berkata Tenaga Nasional Berhad telah memotong bekalan elektrik ke kawasan bencana itu bagi mengelak sebarang insiden tidak diingini.

Insiden tanah runtuh di Taman Bukit Permai 2, Ampang yang berlaku pada petang semalam meragut empat nyawa manakala seorang cedera ringan, selain menyaksikan 15 buah rumah serta 10 kenderaan terjejas. – BERNAMA


Polis Kelantan rampas dadah bernilai RM10.92 juta di Tumpat

TUMPAT 12 Ogos – Polis Kelantan merampas 80 kilogram (kg) syabu dan 804,000 biji pil yaba bernilai RM10.92 juta selepas menahan seorang lelaki dipercayai anggota sindiket pengedaran dadah di Kampung Kuala Jambu, di sini Selasa lalu.

Beliau berkata terdahulu lelaki itu ditahan pada 10.05 pagi oleh sepasukan anggota Jabatan Siasatan Jenayah Narkotik Ibu Pejabat Polis Kontinjen Kelantan di Kampung Bendang Pak Yong, di sini kerana memiliki dadah jenis heroin seberat 0.1 gram dan dua liter air ketum.

“Pada 2 petang hari sama, suspek telah membawa anggota polis ke satu kawasan semak di tepi jalan Kampung Kuala Jambu yang menjadi tempat menyimpan dadah berkenaan.

“Pemeriksaan di lokasi itu menemukan empat bungkusan plastik hitam mengandungi 80 kg syabu bernilai RM2.88 juta dan 804,000 biji pil yaba bernilai RM8.04 juta,” katanya pada sidang media di Ibu Pejabat Polis Daerah Tumpat, di sini hari ini.

Shafien berkata dadah tersebut dipercayai untuk pasaran luar Kelantan dengan syabu itu mampu dibekalkan kepada kira-kira 400,000 orang manakala 804,000 orang bagi pil yaba.

Beliau berkata lelaki itu yang positif dadah jenis methampethamine kini direman tujuh hari hingga 17 Ogos depan untuk siasatan lanjut mengikut Seksyen 39B Akta Dadah Berbahaya 1952.


Pengawalseliaan BNM tidak jejas hak terhadap TH

KUALA LUMPUR 18 Julai – Pengawalseliaan Bank Negara Malaysia (BNM) terhadap Lembaga Tabung Haji (TH) sama sekali tidak akan menghakis hak Menteri di Jabatan Perdana Menteri (Hal Ehwal Agama) dan umat Islam ke atas TH.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri menegaskan ini terutamanya dari segi operasi dan penyelarasan jemaah haji, selaras dengan peruntukan Seksyen 10 Akta Tabung Haji 1995.

“Menteri di Jabatan Perdana Menteri (Hal Ehwal Agama) juga akan terus kekal sebagai Menteri Bertanggungjawab bagi TH dalam memastikan hak umat Islam dan bakal jemaah haji terpelihara,” katanya dalam kenyataan hari ini.

Baru-baru ini, Kementerian Kewangan mengumumkan mesyuarat Jemaah Menteri bersetuju menambah baik pengurusan dan operasi TH secara menyeluruh yang melibatkan cadangan dasar model baharu operasi dan semakan pindaan Akta 535.

Jemaah Menteri turut bersetuju dengan penyenaraian TH sebagai sebuah institusi kewangan Islam yang ditetapkan di bawah Seksyen 223 Akta Perkhidmatan Kewangan Islam 2013 dan dikawal selia BNM.

Zulkifli berkata, seperti institusi kewangan lain yang dikawal selia BNM, setiap daripadanya mempunyai model pengurusan berbeza dan boleh terus mengekalkan punca kuasa sedia ada, sebagai contoh menurutnya, Bank Rakyat yang masih di bawah Menteri Pembangunan Usahawan dan Koperasi.

Mengulas lanjut mengenai cadangan menambah baik pengurusan dan operasi TH secara menyeluruh, beliau berkata dalam hal ini, pengoperasian TH sebagai institusi kewangan terbesar umat Islam di negara ini yang diamanahkan menjaga wang lebih 8.3 juta pendeposit perlu dilaksanakan dengan jujur, amanah dan berintegriti.

Tegasnya, pemusatan kuasa terlalu besar ke atas suatu individu atau pihak bagi institusi kewangan terbesar umat Islam di negara ini dikhuatiri boleh membuka jalan kepada ketidakcekapan tadbir urus yang bakal membawa mudarat (kenyataan asal guna Mafsadah) besar kepada TH.

Menurut Zulkifli cadangan itu juga selaras hasrat kerajaan untuk menjunjung nilai integriti dan tadbir urus yang baik berasaskan lapan prinsip utama yang digariskan United Nations Economic and Social Commission for Asia and the Pacific (UNESCAP).

Justeru, beliau berharap umat Islam di negara ini dapat memberikan kepercayaan kepadanya, Menteri Kewangan serta kerajaan dalam melaksanakan penambahbaikan ke atas TH.

“Sesungguhnya TH mempunyai signifikan yang besar ke atas umat Islam. Perkara utama adalah untuk memperkasa TH serta berada dalam situasi tadbir urus yang diyakini tanpa sebarang keraguan. Kami akan terus memastikan hak umat Islam kekal terpelihara melalui penambahbaikan operasi TH,” katanya.


TNB rugi RM648,000, premis curi elektrik untuk melombong bitcon

REMBIA 11 Feb. – Bil semasa tenaga elektrik yang dijelaskan kepada Tenaga Nasional Berhad (TNB) hanya RM10 sebulan tetapi tenaga elektrik yang dicuri sejak dua bulan lalu bernilai RM648,000.

Ia jenayah mencuri tenaga elektrik untuk melombong mata wang kripto bitcon terbesar di wilayah selatan membabitkan negeri ini, Negeri Sembilan dan Johor setakat ini yang berjaya dibanteras semalam.

Aktiviti haram itu beroperasi di tingkat dua premis rumah kedai di Pusat Perniagaan Pekan Pulau Sebang, di sini, sejak dua bulan lalu yang menyebabkan TNB mengalami kerugian.

Timbalan Ketua Polis negeri, Datuk Sharul Lalli Masduki berkata, kegiatan itu berjaya ditumpaskan selepas sepasukan pegawai dan anggota Jabatan Siasatan Jenayah (JSJ) Ibu Pejabat Polis Kontinjen (IPK) Melaka dan Ibu Pejabat Polis Daerah (IPD) Alor Gajah menyerbu premis berkenaan pada jam 3.30 petang semalam.

“Bagaimanapun, ketika serbuan dilakukan tiada sesiapa di dalam premis itu dan polis terpaksa memecahkan kunci pintu premis berkenaan,” katanya pada sidang media di IPD Alor Gajah di sini hari ini.

Turut hadir, Ketua JSJ negeri, Asisten Komisioner Mohd Sukri Kaman dan Ketua Polis Daerah Alor Gajah, Superintendan Arshad Abu serta Jurutera TNB, Mohd Satari Mohamad.

Berikutan itu polis menahan seorang lelaki berusia 35 tahun yang datang ke premis berkenaan pada jam 4 petang semalam dan ditahan reman dua hari mulai hari ini bagi membantu siasatan, katanya.

Beliau menjelaskan, kegiatan itu membabitkan penggunaan arus elektrik setinggi 3,000 ampere tetapi pihak yang mengendalikan kegiatan hanya membayar bil semasa tenaga elektrik RM10 sebulan selepas membuat penyambungan haram.

Katanya, pihak berkenaan sengaja menjadikan premis di kawasan perniagaan yang baharu dibuka, agak jauh dari pusat komersial yang lain dan terpencil untuk mengelakkan kegiatan mereka dikesan.


Perhilitan buka 19 kertas siasatan, nilai sitaan RM656,000 dalam OBK 7

KOTA LAKSAMANA 9 April. – Jabatan Perlindungan Hidupan Liar dan Taman Negara (PERHILITAN) membuka 19 kertas siasatan membabitkan pelbagai kesalahan dengan jumlah sitaan bernilai RM656,000 dalam Ops Bersepadu Khazanah (OBK) bermula Januari hingga Mac tahun ini.

Ketua Pengarahnya Datuk Abdul Kadir Abu Hashim berkata, kertas siasatan itu dibuka atas pelbagai kesalahan membabitkan isu pencerobohan, pembalakan haram, mencuri hasil hutan dan pemburuan hidupan liar.

“Dalam tempoh itu, seramai 43 individu turut ditahan yang terdiri daripada 35 warga tempatan dan lapan warga asing,” katanya pada sidang media selepas menghadiri Mesyuarat Operasi Bersepadu Khazanah (OBK) Siri 7 di sini hari ini.

Hadir sama, Ketua Polis Negara Tan Sri Abdul Hamid Bador dan Ketua Pengarah Jabatan Kastam Diraja Malaysia (JKDM), Datuk Seri Abdul Latif Abdul Kadir.

Mengulas lanjut beliau berkata, dalam keseluruhan OBK 2019 hingga Mac tahun ini, pihaknya merampas dan menyita 18 senjata api berlesen serta buatan sendiri daripada pemburu haram mengikut Akta Senjata 1960 (Akta 206) dan Akta Senjata Api (Penalti lebih berat) 1971 (Akta 37) oleh pasukan Polis Diraja Malaysia (PDRM).

Beliau berkata, sejak Jun tahun lalu operasi berkenaan diperkukuhkan dengan pelaksanaan Program Perlindungan dan Rondaan Biodiversiti (BP3) melibatkan pelantikan veteran Angkatan Tentera Malaysia (ATM) dan Orang Asli (OA) sebagai renjer hidupan liar.

“Seramai 93 veteran ATM dan 110 OA dilantik bagi meningkatkan keberkesanan bagi mengesan kawasan panas pencerobohan, pemburuan haram, pembalakan haram termasuk pembasmian jerat.

“Manakala bagi tahun ini, seramai 600 renjer hidupan liar dilantik menerusi BP3 yang terdiri 160 veteran ATM dan 425 OA,” katanya.


Hadiah set alat tulis suntik semangat murid hadapi peperiksaan UPKK

SUNGAI RAMBAI 29 November – Pemberian set alat tulis kepada murid-murid Sekolah Rendah Agama (SRA) Jabatan Agama Islam Melaka (JAIM) diharapkan dapat menyuntik semangat mereka untuk mendapat keputusan cemerlang dalam Ujian Penilaian Kelas KAFA (UPKK).

Ahli Dewan Undangan Negeri (Adun) Sungai Rambai, Siti Faizah Abd Azis menerusi catatan Facebooknya berkata, beliau sempat menyantuni beberapa SRA JAIM di kawasannya bagi memberi kata-kata semangat kepada murid-murid berkenaan menjawab peperiksaan terbabit.

Beliau berkata, beliau turut mewakilkan Penghulu Dewan Undangan Negeri (DUN) Sungai Rambai, Zakaria Abu Bakar untuk menyampaikan sumbangan sama, antaranya ke SRA JAIM Parit Gantong, SRA JAIM Batu Gajah dan SRA JAIM Seri Mendapat.


MAHA 2022 dapat sambutan luar biasa, catat 1.4 juta pengunjung

SERDANG, 14 Ogos – Pameran Pertanian, Hortikultur dan Agropelancongan Malaysia (MAHA) 2022 yang menutup tirai hari ini, mendapat sambutan luar biasa dengan kehadiran melebihi 1.4 juta pengunjung dan nilai jualan melangkau RM260 juta, melepasi sasaran yang ditetapkan.

Menteri Pertanian dan Industri Makanan Datuk Seri Ronald Kiandee berkata MAHA kali ini adalah yang terbesar dari segi jumlah pengunjung mahupun nilai jualan, selepas kali terakhir dianjurkan empat tahun lepas dan sepatutnya diadakan pada 2020 namun ditangguhkan susulan pandemik COVID-19.

“Jumlah pengunjung MAHA 2022 yang dicatatkan melebihi 1.4 juta iaitu 1.2 juta pengunjung secara fizikal dan 266,000 pengunjung secara maya,” katanya ketika berucap pada Majlis Penutupan MAHA 2022 di Taman Expo Pertanian Malaysia (MAEPS) di sini.

Beliau berkata pameran pertanian itu telah merekodkan nilai jualan keseluruhan tertinggi iaitu RM260 juta merangkumi jualan langsung, jualan dalam talian serta padanan perniagaan melibatkan lapan syarikat pemasar dari luar negara.

“Secara keseluruhan MAHA yang diadakan sejak 4 Ogos lepas telah menampilkan 22 segmen khusus untuk mengangkat sektor agromakanan sebagai antara sektor yang berpotensi untuk diceburi seluruh lapisan masyarakat.

“Ini apatah lagi, MAHA 2022 dianjurkan pada ambang bermulanya pelaksanaan Dasar Agromakanan Negara 2021-2030 (DAN 2.0),” katanya menambah pameran pertanian itu turut memberi peluang kepada peniaga kecil menjual produk mereka selepas berdepan kesukaran dari segi pemasaran berikutan pandemik COVID-19.

Beliau berkata pelbagai pengisian dan program berjaya dianjurkan dengan menampilkan pelbagai inovasi moden dalam sektor agromakanan berasaskan Revolusi Perindustrian 4.0 (IR4.0) sekali gus menyuntik semangat keusahawanan khususnya dalam kalangan belia.

Ronald berkata penganjuran MAHA 2022 juga menyaksikan pemeteraian 33 perjanjian Memorandum Persefahaman (MoU) membabitkan pengusaha antarabangsa dan tempatan dengan nilai pelaburan lebih RM5.64 bilion.

“Saya berharap segala bentuk kerjasama yang telah dimeterai ini dapat direalisasikan supaya ia dapat menyumbang kepada pembangunan sektor agromakanan negara,” katanya.

Sementara itu, beliau berkata Program Jamin Kerja dalam segmen Agro Job Fair telah menawarkan lebih 15,000 peluang kerjaya khususnya kepada golongan muda dan siswazah dalam sektor agromakanan.

Katanya sebagai pameran pertanian mega di peringkat kebangsaan, setiap kali penganjurannya diberikan pembaharuan dan sehubungan itu, MAHA 2024 akan dianjurkan dengan memperluaskan penyertaan kepada lebih ramai pempamer dan rakan strategik dari luar negara.

Beliau berkata ini selari dengan usaha kementerian memantapkan kolaborasi antarabangsa bagi memperkukuh rantaian nilai eksport dan meningkatkan pertumbuhan pasaran, selain menambah baik akses pasaran luar negara bagi pengeluar makanan tempatan. – BERNAMA


Tapis kontraktor bina fasiliti kesihatan – JKR

ALOR GAJAH 29 Mei – Jabatan Kerja Raya (JKR) melaksanakan tapisan kontraktor yang terlibat dalam pembinaan fasiliti kesihatan supaya mengelakkan projek ‘sakit’.

Timbalan Menteri Kerja Raya, Datuk Seri Abdul Rahman Mohamad berkata ia bagi memastikan setiap kontraktor dilantik dapat menyiapkan projek mereka tanpa kelewatan.

“Daripada jumlah itu, 24 projek dalam kategori sakit, daripada 24 projek ini sebanyak 22 projek berlatar belakangkan kontraktor yang tiada pengalaman melaksanakan fasiliti kesihatan.

“Sebab itu langkah kita menangani masalah ini dengan membuat tapisan di peringkat awal untuk pastikan kontraktor yang akan terlibat ini ada pengalaman dan ini salah satu kriteria ditetapkan,” katanya.

Beliau berkata demikian pada sidang media selepas merasmikan Kursus Kompetensi Kontraktor Kesihatan di Dewan Pusat Kecemerlangan Kejuruteraan dan Teknologi JKR (CREaTE) Simpang Ampat di sini, hari ini.

“Selepas kursus ini kita akan mula kuat kuasa prosedur operasi standard (SOP) setiap kontraktor, kita nak lihat bagaimana kursus ini berjalan dengan lancar dan pengalaman yang mereka ada,” katanya.


‘Abang Viva’ teruskan misi bantuan ke Pahang

MELAKA 24 Dis – Sejak bah mula melanda negara hampir seminggu lalu nama ‘Abang Viva’ mula disebut-sebut sebagai wira yang berbakti membantu mangsa banjir dan terus menerima pujian sejak tular di media sosial.

‘Wira Banjir’ dikenali sebagai Azwan Omar, 29, yang merupakan anak jati kelahiran negeri ini sanggup datang dari Melaka bersama bot yang diikat pada kenderaannya demi membantu mangsa di Lembah Klang.

Kudrat pemuda itu terus diberi perhatian dan pujian masyarakat apabila difahamkan hari ini beliau meneruskan perjalanannya ke Pahang bagi meneruskan misi persendiriannya itu membantu mangsa bah di negeri tersebut.

Malah, dari sikapnya yang membantu masyarakat itu terus dipandang dan terbaharu menerusi sebuah hantaran di Facebook Rahim Rahim mengongsikan bahawa nama ‘Abang Viva’ juga disebut oleh Khatib Masjid Negara, hari ini.

“Abang Viva sekarang menuju ke Pahang pula, hanya berbekalkan roti dan air untuk alas perut, namun tetap kental menyelamatkan mangsa banjir,” katanya.

Sementara itu, seorang pengguna Facebook, Ws Adli W Muhammad yang merupakan salah seorang mangsa banjir di Pahang turut mengongsikan wira itu kini tiba di Temerloh dan terus membantu mangsa di kawasan berkenaan.

“Abang Viva ada bersama kami sekarang di Attaqwa, Temerloh. Bantu ambil water jet di surau sekolah. Besar jasa dan bakti dia. Besar pahala dia. Nampak muka penat,” tulisnya.


MOM nafi disekat sertai Olimpik, dapatkan penjelasan Tokyo, IOC

KUALA LUMPUR 8 Jun – Majlis Olimpik Malaysia (MOM) akan mendapatkan penjelasan daripada Jawatankuasa Olimpik Antarabangsa (OIC) dan kerajaan Jepun berhubung laporan atlet dari 10 negara termasuk Malaysia, tidak dibenarkan menyertai Olimpik Tokyo.

Presidennya Tan Sri Mohamad Norza Zakaria berkata, MOM akan mendapatkan pengesahan bertulis bagi menamatkan spekulasi pada ketika temasya itu hanya berbaki sebulan lagi sebelum dilangsungkan dari 23 Julai hingga 8 Ogos ini.

“Laporan itu tidak benar. Notis yang diberikan hanya berkaitan peraturan imigresen bagi pelawat awam dari beberapa negara termasuk Malaysia. Bagaimanapun, kami menghantar e-mel kepada IOC dan Jepun untuk mendapatkan kepastian agar kami dapat tamatkan spekulasi,” katanya ketika dihubungi Bernama hari ini.

Mohamad Norza juga mengesahkan MOM yang sentiasa berhubung dengan Jawatankuasa Penganjur Sukan Olimpik dan Paralimpik Tokyo, tidak menerima sebarang maklumat mengenai perkara itu.

Sebuah akhbar harian hari ini melaporkan kerajaan Jepun telah mengeluarkan satu pekeliling kepada jawatankuasa penganjur temasya berkenaan agar “tidak membenarkan kemasukan” 10 negara yang sedang mengalami lonjakan kes COVID-19.

Menurut laporan itu lagi, jika jawatankuasa itu tidak dapat menyekat kemasukan atlet, langkah-langkah lebih ketat akan dikenakan termasuk dikuarantin selama 14 hari.

Selain Malaysia, negara-negara berkemungkinan lain yang dinamakan dalam laporan itu ialah India, Pakistan, Nepal, Bangladesh, Maldives, Sri Lanka, Afghanistan, Vietnam dan United Kingdom.

“Kami telah dimaklumkan oleh Jawatankuasa Penganjur Tokyo 2020 bahawa sekalipun kawalan sempadan tertakluk merupakan bidang kuasa kerajaan negara, Tokyo 2020 akan terus bekerjasama rapat dengan kerajaan bagi memastikan penyertaan yang selamat untuk semua atlet ke temasya itu,” kata IOC dalam e-mel.

Menurut Prinsip-prinsip Asas Olimpik dalam Piagam Olimpik, “setiap individu harus mempunyai kemungkinan untuk bermain sukan, tanpa sebarang diskriminasi dan dalam semangat Olimpik yang memerlukan persefahaman bersama dengan semangat persahabatan, perpaduan dan keadilan.”

“Hak dan kebebasan yang ditetapkan dalam Piagam Olimpik ini harus diperoleh tanpa sebarang diskriminasi seperti kaum, warna kulit, gender, orientasi seksual, bahasa, agama, pegangan politik atau pandangan lain, negara atau komuniti asal, harta, status kelahiran atau lain-lain,” demikian menurut piagam itu.

Bagaimanapun tidak dapat dipastikan sama ada OIC akan berpegang pada piagam itu, mengambil kira situasi semasa pandemik yang tidak pernah berlaku sebelum ini.

Penguatkuasaan kuarantin 14 hari tersebut akan menjadi satu kerugian buat atlet yang terlibat memandangkan saingan mereka dapat memanfaatkan tempoh berkenaan untuk berlatih dan melakukan persiapan akhir.


IHP April naik 4.7 peratus- Tertinggi sejak 2018

KUALA LUMPUR 21 Mei – Indeks Harga Pengguna (IHP) meningkat 4.7 peratus tahun ke tahun pada April 2021 – inflasi tertinggi sejak 2018, menurut Jabatan Perangkaan Malaysia.

Dalam kenyataan hari ini, Ketua Perangkawan Datuk Seri Dr. Mohd Uzir Mahidin berkata, trend itu dijangka berterusan hingga suku pertama 2022.

“Peningkatan IHP keseluruhan ini adalah didorong oleh kenaikan indeks Pengangkutan (27 peratus) yang disebabkan oleh kesan asas rendah pada tahun sebelumnya.

“Seperti yang sedia maklum, purata harga Petrol Tanpa Plumbum RON95 menunjukkan peningkatan pada April 2021 iaitu RM2.05 per liter berbanding RM1.27 pada April 2020, Petrol Tanpa Plumbum RON97 meningkat kepada RM2.55 per liter berbanding RM1.57 dan Diesel meningkat kepada RM2.15 per liter daripada RM1.49,” katanya.

Katanya indeks Perumahan, Air, Elektrik, Gas dan Bahan Api Lain meningkat 3.1 peratus pada bulan sama pada tahun sebelumnya berikutan penamatan diskaun elektrik yang diberikan kepada pengguna domestik Tenaga Nasional Berhad (TNB) di bawah Pakej Rangsangan Ekonomi Prihatin Rakyat (PRIHATIN) bermula pada April 2020 dan berakhir pada Disember 2020.

Tambahan pula, katanya indeks Makanan dan Minuman Bukan Alkohol meningkat 1.9 peratus berbanding bulan yang sama pada tahun sebelumnya berikutan kekurangan bekalan, permintaan yang lebih tinggi dan ketidaktentuan cuaca.

“Walaupun indeks keseluruhan meningkat tetapi indeks teras meliputi barangan tidak termasuk item makanan segar dengan harga paling tidak menentu serta barangan dan perkhidmatan harga dikawal meningkat 0.7 peratus pada April 2021 berbanding bulan yang sama pada tahun sebelumnya.

“IHP tanpa bahan api meningkat 1.7 peratus pada April 2021 kepada 113.8 berbanding 111.9 pada bulan yang sama pada tahun sebelumnya. IHP tanpa bahan api adalah meliputi semua barang dan perkhidmatan kecuali Petrol Tanpa Plumbum RON95, Petrol Tanpa Plumbum RON97 dan Diesel.

Beliau berkata enam negeri iaitu Terengganu (6.3 peratus), Kelantan (5.7 peratus), Pahang (5.6 peratus), Kedah dan Perlis (5.1 peratus), Negeri Sembilan (5.0 peratus) dan Johor (4.9 peratus) menunjukkan peningkatan melepasi paras IHP nasional 4.7 peratus pada April 2021 berbanding bulan yang sama pada tahun sebelumnya.


Op HRA 2022: 35,618 kesalahan memandu melebihi had laju – JPJ

KUALA LUMPUR, 7 Mei- Jabatan Pengangkutan Jalan (JPJ) mengesan sebanyak 35,618 kesalahan memandu melebihi had laju melalui kamera Sistem Keselamatan Kesedaran Automatik (AwAS ) dalam Ops Hari Raya Aidilfitri (Ops HARA) setakat semalam.

JPJ di laman Facebook rasminya malam ini memaklumkan sepanjang tempoh itu sebanyak 4.7 juta kenderaan telah dikesan dan direkodkan melalui kamera AwAS di lebuh raya di seluruh negara sepanjang tujuh hari operasi berkenaan dijalankan bermula 29 April.

Kenyataan itu turut memaklumkan sebanyak 1.5 juta kenderaan telah melalui kamera AwAS di lampu isyarat dengan 10,355 kenderaan direkodkan melanggar lampu isyarat merah

“Kesalahan tidak mematuhi had laju dan melanggar lampu isyarat melalui kamera AwAS ini merupakan antara lima kesalahan utama dalam tempoh Ops HRA 2022 yang akan dikenakan tindakan mahkamah dan tidak boleh dikompaun.

Menurut kenyataan itu lagi, pengguna jalan raya yang melakukan kedua-dua kesalahan ini (melebihi had laju dan melanggar lampu isyarat merah) juga akan direkodkan dengan tindakan sehingga empat mata demerit berjadual di bawah Sistem Pemberian Mata Demerit Kesalahan Jalan Raya (KEJARA) bagi setiap kesalahan mengikut Subseksyen 40(1) atau Subseksyen 79(2) Akta Pengangkutan Jalan.

Sebanyak 45 kamera AwAS telah beroperasi sepenuhnya membabitkan 29 kamera bagi tujuan memantau kesalahan melebihi had laju dan 16 kamera bagi kesalahan tidak mematuhi lampu isyarat merah.

JPJ  menerusi kenyataan itu turut menyeru kepada semua pengguna jalan raya seluruh negara untuk terus mematuhi peraturan yang ditetapkan bagi menjamin keselamatan semua seterusnya mengurangkan kadar kemalangan dan kematian di jalan raya.


Harimau didakwa berkeliaran di Kemensah Heights masih belum ditemui

KUALA LUMPUR 21 Mei – Polis dan Renjer Jabatan Hidupan Liar dan Taman Negara (PERHILITAN) meningkatkan rondaan di Kemensah Height, Hulu Klang susulan dakwaan terdapat seekor harimau berkeliaran di kawasan tersebut sebagaimana mesej tular.

Ketua Polis Daerah Ampang Jaya, Asisten Komisioner Mohamad Farouk Eshak berkata rondaan di kawasan sekitar mendapati pihaknya tidak melihat kelibat haiwan berkenaan yang didakwa kali terakhir dilihat berhampiran tiang lampu di Jalan Tropika, Kemensah 3.

Mohamad Farouk berkata pihaknya melakukan siasatan lanjut berikutan mengesan mesej berhubung dakwaan terserempak dengan haiwan liar itu di aplikasi WhatsApp semalam.

“Setakat ini pihaknya tidak menerima sebarang maklumat lanjut berhubung pengawal keselamatan tersebut serta tiada laporan polis dan saksi tampil untuk memberi keterangan,” katanya.


PT3 2021 dibatalkan, UPSR dimansuhkan sepenuhnya mulai 2021

KUALA LUMPUR 28 April. – Ujian Pencapaian Sekolah Rendah (UPSR) dimansuhkan sepenuhnya mulai tahun ini, kata Menteri Kanan (Pendidikan) Datuk Dr Radzi Jidin.

Beliau berkata dengan pemansuhan UPSR, kaedah pentaksiran murid Tahun 6 akan diberi tumpuan pada pemerkasaan Pentaksiran Berasaskan Sekolah (PBS) mulai tahun ini dan kemasukan ke asrama untuk 2022, akan berdasarkan Pentaksiran Kemasukan Sekolah Khusus (PKSK).

Menjelas lanjut, Radzi berkata keputusan pemansuhan UPSR itu dibuat setelah mendapat pandangan dan input menerusi pelbagai proses libat urus melibatkan lebih 1,700 peserta terdiri daripada guru, ibu bapa, murid serta kesatuan dan persatuan seluruh negara dalam pelbagai sesi yang diadakan.

Beliau berkata antara pandangan diperoleh dari sesi libat urus berkenaan daripada guru ialah apabila mereka terpaksa menghabiskan banyak masa di sekolah bagi memberi tumpuan untuk cuba menghabiskan sukatan pelajaran secepat mungkin bagi membolehkan latih tubi UPSR dapat dijalankan.

Malah katanya, ada guru-guru menceritakan bagaimana mereka terpaksa ‘mencuri’ masa mata pelajaran lain yang tiada peperiksaan khusus bagi membolehkan tumpuan diberi untuk murid-murid membuat persiapan UPSR, sekali gus mengurangkan ruang untuk guru menggunakan kreativiti dalam menyampaikan pengajaran di sekolah.

Ibu bapa pula, kata beliau, ada yang berkongsi bagaimana tumpuan kepada UPSR yang dianggap sebagai peperiksaan penting itu telah menyebabkan anak-anak mereka mendapat ruang terhad terhadap aspek lain dalam pendidikan memandangkan ada yang mula dihantar ke kelas tuisyen seawal Tahun 1.

Radzi berkata menerusi pertemuan dengan murid-murid, kebanyakan mereka melihat UPSR sebagai komponen untuk ke Sekolah Berasrama Penuh (SBP), namun ketika PKSK dilaksanakan tahun lepas untuk kemasukan ke SBP atau sekolah khusus, hanya satu per empat daripada keseluruhan murid Tahun 6 2020 menduduki peperiksaan itu.

“Jadi kita lihat bahawa sekiranya diberi pilihan tidak semua murid yang ingin menduduki peperiksaan khusus untuk ke asrama penuh,” katanya dan menambah, murid juga menghadapi tekanan menghadiri pelbagai kelas selepas waktu sekolah.

Mengenai PT3, beliau menjelaskan, asas utama dipertimbangkan untuk membatalkan peperiksaan itu tahun ini adalah setelah mengambil kira masa pelajar untuk membuat persediaan khususnya secara bersemuka di sekolah berikutan penularan COVID-19.

Sehubungan itu, beliau berkata kaedah pentaksiran bagi peperiksaan itu untuk tahun ini adalah sama seperti tahun lepas iatu menerusi PBS yang turut merangkumi komponen Pentaksiran Bilik Darjah (PBD), Pentaksiran Aktiviti Jasmani, Sukan dan Kokurikulum (PAJSK) dan Pentaksiran Psikokemterik (PPsi).

“PT3 dibatalkan tahun ini namun pentaksiran ini kekal dalam sistem pentaksiran kebangsaan dan ini berbeza dengan UPSR yang dimansuhkan sepenuhnya mulai 2021,” katanya.


Kaunter perkhidmatan kerajaan beroperasi secara fizikal mulai 1 Julai- KSN

PUTRAJAYA 29 Jun – Kaunter perkhidmatan kerajaan akan kembali beroperasi secara fizikal mulai 1 Julai ini dengan tatacara pengoperasian tertentu, kata Ketua Setiausaha Negara Tan Sri Mohd Zuki Ali.

Beliau berkata ketika ini perkhidmatan kaunter kerajaan kecuali kaunter perkhidmatan kesihatan, balai polis dan di pintu-pintu masuk antarabangsa yang melibatkan perkastaman, imigresen serta kuarantin, tidak beroperasi secara fizikal sejak 1 Jun susulan pelaksanaan fasa pertama Kawalan Pergerakan di bawah Pelan Pemulihan Negara.

Menurut Mohd Zuki, keputusan membuka semula kaunter perkhidmatan kerajaan di seluruh negara secara fizikal dengan tatacara pengoperasian itu dibuat setelah meneliti keperluan mendesak berdasarkan maklum balas awam.

Beliau berkata pembukaan kaunter perkhidmatan kerajaan itu melibatkan perkhidmatan yang tidak boleh dilaksanakan secara dalam talian, kapasiti petugas kaunter tidak melebihi 50 peratus dan kehadiran secara fizikal hanya melalui janji temu berjadual.

“Ketua jabatan hendaklah memastikan semua prosedur operasi standard COVID-19 yang dikeluarkan oleh Majlis Keselamatan Negara dan Kementerian Kesihatan Malaysia dipatuhi setiap masa dalam mengimbangi penyampaian perkhidmatan yang optimum kepada pelanggan dan pencegahan penularan wabak COVID-19 di tempat bertugas,” katanya dalam kenyataan hari ini.


Amaran ribut petir, hujan lebat susulan peralihan monsun bermula 16 Mac

KUALA LUMPUR 12 Mac. – Jabatan Meteorologi Malaysia (MetMalaysia) meramalkan beberapa kawasan di seluruh negara dilanda ribut petir, hujan lebat dan angin kencang dalam jangka masa singkat, khususnya pada waktu petang dan awal malam, bermula 16 Mac ini hingga pertengahan Mei, berikutan fasa peralihan monsun.

Ketua Pengarah MetMalaysia Jailan Simon berkata, keadaan cuaca itu yang menandakan berakhirnya Monsun Timur Laut yang bermula pada 11 November lepas, dijangka berlaku di kebanyakan kawasan di negeri pantai barat dan pedalaman Semenanjung serta barat Sabah dan tengah Sarawak.

Sehubungan itu, beliau menasihati orang ramai agar lebih berwaspada sepanjang tempoh berkenaan selain sentiasa peka dengan ramalan serta amaran cuaca yang dikeluarkan MetMalaysia.


Taboh Naning bakal gamit pelancong

TABOH NANING – Pembangunan pesat di Melaka Tengah mungkin menjadi sebab Dewan Undangan Negeri (DUN) Taboh Naning, kurang popular dalam kalangan pelancong meskipun memiliki kepelbagaian keindahan alam dan tarikan semula jadi.

Berikutan itu Ahli Dewan Undangan Negeri (Adun) Taboh Naning Zulkiflee Mohd Zin, berazam untuk mewujudkan lebih banyak produk eko pelancongan di kawasan itu yang menjadi laluan masuk ke Melaka, kedua paling sibuk selepas Ayer Keroh.

Zulkiflee berkata, selain itu turut menjadi keutamaan baginya untuk meningkatkan kemudahan asas seperti jaringan jalan raya dan menyediakan kediaman lebih selesa khusus buat golongan B40 menerusi Projek Perumahan Rakyat Termiskin (PPRT).

Setiap kali hujung minggu atau musim cuti berlaku kesesakan di Plaza Tol Simpang Ampat, ia mengakibatkan pengguna mengalami kelewatan antara 40 minit hingga satu jam.

“Mengikut cadangan laluan dari Petronas Simpang Ampat ke bulatan berhampiran plaza tol dinaik taraf. Lorong di kedua-dua arah perlu ditambah bagi melancarkan lagi aliran trafik.

“Satu lorong sahaja ketika ini tidak mampu menampung jumlah kenderaan tinggi. Selain itu saya juga berharap lorong keluar dan masuk di Plaza Tol Simpang Ampat ditambah,” katanya.

Air Panas Cherana Putih, menjadi antara lokasi pelancongan dicadangkan untuk diperkasakan dengan memperhebatkan lagi promosi, sekali gus menarik lebih ramai pelancong tempatan dan dari luar Melaka.

Menurutnya, ia adalah sebahagian daripada perancangan untuk meningkatkan lagi jumlah kedatangan ke Taboh Naning yang masih segar dengan suasana kampung asli.

“Sebenarnya Taboh Naning, dikelilingi hutan yang masih tebal, berikutan itu udara di sini lebih segar dan dingin, amat sesuai untuk kita bangunakan dengan pelbagai lagi produk eko pelancongan termasuk di perkampungan masyarakat Orang Asli Bukit Payung.

“Bagi yang mahu menjamu selera, kita di sini juga banyak lokasi menawarkan hidangan menarik. Jadi tidak keterlaluan jika saya katakan Taboh Naning Amat sesuai sebagai lokasi persinggahan kedua selepas Melaka Tengah,” katanya.

Jaringan jalan perhubungan desa yang baik dan sistematik bukan saja memberikan keselesaan kepada penduduk di luar bandar sebaliknya amat perlu dalam usaha mentrasformasi Taboh Naning sebagai DUN eko pelancongan.

Berikutan itu kemudahan asas itu akan terus diberikan perhatian dan dinaik taraf dari semasa ke semasa agar selari dengan pembangunan di semua kawasan.

“Bukan setakat ikon tetapi saya mahu penduduk DUN ini ada tempat selesa dan segar untuk melakukan aktiviti riadah, bila siap nanti mungkin ia akan popular dalam kalangan pelancong luar,” katanya.

Meskipun kepadatan penduduk di DUN Taboh Naning masih rendah, menyediakan kemudahan kesihatan lebih berkualiti adalah keutamaan Zulkiflee, berikutan penularan pelbagai jenis wabak ketika ini.

“Persediaan awal amat perlu, saya membayangkan Taboh Naning memiliki sebuah klinik kesihatan baharu dilengkapi kemudahan pesakit luar dan jabatan kecemasan selain mengutamakan keselesaan pesakit serta pelawat dengan menyediakan parkir mencukupi.

Kampung: 14
Taman Perumahan: 8
Rumat ibadat (masjid): 8
Sekolah: 9 (7 sekolah rendah, 1 sekolah menengah, 1 Maktab Rendah Sains Mara)
Institusi Pengajian Tinggi: 2


Saringan Covid-19 di KLIA sesak: KKM tambah petugas, peralatan

KUALA LUMPUR 28 Sept. – Jumlah petugas Kementerian Kesihatan (KKM) dan peralatan saringan COVID-19 di Lapangan Terbang Antarabangsa Kuala Lumpur (KLIA) dan klia2 akan ditambah bagi mengurangkan kesesakan proses saringan terhadap individu yang tiba dari Sabah.

KKM menerusi Twitter memaklumkan susulan terdapat aduan kesesakan proses saringan COVID-19, Menterinya Datuk Seri Dr Adham Baba mengarahkan Jabatan Kesihatan Negeri Selangor untuk menambah bilangan petugas dan peralatan bagi melancarkan proses saringan.

Terdahulu, Dr Adham bersama Ketua Pengarah Kesihatan Tan Sri Dr Noor Hisham Abdullah meninjau proses saringan COVID-19 yang dilakukan kakitangan KKM di KLIA dan klia2, awal pagi tadi.

Sementara itu, Malaysia Airports menerusi ciapan di Twitter, merakamkan penghargaan kepada Dr Adham dan Dr Noor Hisham terhadap dedikasi dan komitmen mereka bagi memastikan semua langkah keselamatan dan prosedur ujian berjalan lancar.

Pada Sabtu, Dr Noor Hisham berkata bermula semalam hingga 10 Okt, individu yang pulang dari Sabah diwajibkan menjalani saringan COVID-19 serta diarahkan menjalani perintah pengawasan dan pemerhatian di rumah (HSO).


Kebakaran: 900 hilang tempat tinggal di Semporna

SEMPORNA, 21 April – Dianggarkan kira-kira 900 penduduk hilang tempat tinggal dalam kebakaran melibatkan kira-kira 100 pintu rumah kongsi di Penempatan Sementara Kampung Bangau-Bangau di sini dalam kejadian bermula pukul 11.35 malam tadi.

Ketua Balai Bomba dan Penyelamat (BBP) Semporna Edoen Macheal berkata pihaknya menerima panggilan kecemasan melalui talian MERS999 dan menggerakkan 12 anggota bersama pegawai dengan dua jentera termasuk EMRS ke lokasi kejadian.

“Operasi turut dibantu sepasukan lima anggota dari BBP Air Semporna, Polis Diraja Malaysia (PDRM), Sabah Electricity Sdn Bhd (SESB) dan Angkatan Pertahanan Awam Malaysia (APM).

“Sebaik tiba, pasukan bomba mendapati 10 blok rumah kongsi menempatkan lebih 900 penduduk telah musnah terbakar,” katanya ketika dihubungi pemberita di sini hari ini.

Tambahnya, pasukan bomba segera melakukan operasi pemadaman bagi mengelak api merebak ke kawasan penempatan lain sebelum berjaya dikawal pada 12.46 tengah malam.

“Pasukan bomba menjalankan pemeriksaan akhir bagi memastikan kawasan kebakaran selamat dan operasi ditamatkan pukul 3.05 pagi tadi. Setakat ini, tiada kecederaan atau kemalangan jiwa dilaporkan berlaku dalam insiden kebakaran tersebut,” katanya.

Kawasan itu merupakan penempatan sementara yang dibina kerajaan untuk mangsa kebakaran rumah atas air Kampung Bangau-bangau yang berlaku pada 2017. – BERNAMA


Haji: Pujian Arab Saudi, penghargaan sangat besar buat Malaysia – Idris

Menurutnya, rekod kecemerlangan agensi itu tidak hadir begitu sahaja tetapi ia adalah usaha berterusan dengan kerjasama erat antara petugas serta jemaah haji Malaysia.

“Sangat membanggakan apabila Menteri Haji dan Umrah Arab Saudi Dr Taufiq Fawzan Al-Rabiah mengungkapkannya di hadapan barisan pemimpin Islam dari pelbagai negara Islam dan menasihatkan mereka untuk menjadikan Malaysia sebagai contoh terbaik.

“Ia kebanggaan kepada kita. Panel-panel lain juga ada menyebut tentang pengurusan Malaysia dan TH. Apa (kelebihan) yang diberi kepada Malaysia oleh Arab Saudi bukan berlaku begitu sahaja tetapi mestilah berdasarkan merit dan rekod baik,” katanya.

Pada musim haji tahun ini, Malaysia diiktiraf sebagai negara pertama yang memperoleh permit pengoperasian hospital di Arab Saudi, menjadi negara pertama yang memilih waktu melontar serta terpilih antara lima negara dalam program Makkah Route.

Sementara itu, Idris yang berucap dalam bahasa Arab sempat berkongsi tentang peranan yang dimainkan TH sejak 59 tahun lepas dan model pengurusan agensi itu.

Beliau juga menyentuh berkaitan kesiapsiagaan TH dalam memastikan kesihatan jemaah berada pada tahap terbaik, pematuhan terhadap arahan kerajaan Arab Saudi serta usaha TH dalam membangunkan aplikasi digital untuk kegunaan jemaah di Tanah Suci.


UTeM jalin kerjasama sinergi bersama 16 rakan industri

AYER KEROH 3 Feb – Sebanyak 16 industri menjalinkan memorandum persefahaman (MoU) bersama Universiti Teknikal Malaysia Melaka (UTeM) bagi mewujudkan sinergi lebih dinamik membabitkan dua pihak.

Timbalan Naib Canselor Penyelidikan dan Inovasi yang menjalankan fungsi Naib Canselor UTeM Prof Dr Ghazali Omar berkata, MoU itu sempena program Work-Based Learning (WBL) dari seluruh negara hingga 2026.

Katanya, kerjasama strategik itu akan memberi manfaat terhadap perkembangan akademik dan penyelidikan yang memberi impak serta pelajar di UTeM boleh menjalani Latihan Industri (LI) selama satu tahun di industri yang diingini.

“MoU hari ini adalah satu catalyst, cadangan atau satu aktiviti yang awal kita buat untuk kita move forward. Saya ingat ini adalah sesuatu yang kita lakukan demi menyahut seruan daripada kerajaan.

“Jadi apabila pelajar keluar atau graduate, mereka dapat mengaplikasi apa yang telah dipelajari dan pengalaman yang ada di industri dan tidak perlu lagi proses training, comprehensive teaching and training kerana kita nak bila habis belajar, pelajar sudah sedia di industri supaya boleh menjadi marketabilty,” katanya.

Beliau berkata demikian dalam sidang media selepas Majlis menandatangani MoU bersama 16 rakan strategik menerusi Program Work-Based Learning (WBL) di Hotel Ames, hari ini.

Hadir sama, Timbalan Naib Canselor (Akademik dan Amtarabangsa) UTeM, Prof Dr Zulkifilie Ibrahim, Timbalan Naib Canselor (Hal Ehwal Pelajar) UTeM, Datuk Dr Sabri Mohamad Sharif dan lain-lain kenamaan.

Antara 16 syarikat yang menandatangani MoU bersama UTeM ialah 3D Gens Sdn Bhd, Teras Tegap Agriculture Sdn Bhd, Glasfil Polymer Sdn Bhd, I-Nano Technology Sdn Bhd, I-Petro Sdn Bhd, ACSON Malaysia Sdn Bhd dan Prihoda Malaysia Sdn Bhd.

Selain itu, MoU turut dimeterai bersama Carrier Malaysia Sdn Bhd, Dai Lieng Berhad, PUSPAWN, Acis Technology Sdn Bhd, Hadi Venture Sdn Bhd, Ares Energy Sdn Bhd, Sher Engineering & Consultancy Sdn Bhd, Auro Technologies Plt dan Terra Drone Technology Malaysia Sdn Bhd.

Mengulas lanjut Ghazali berkata, MoU itu turut berupaya melaksanakan pemindahan pengetahuan dan kemahiran, melaksanakan Sharing Session dengan wakil-wakil industri, guna sama peralatan dan kemudahan penyelidikan serta lain-lain.

“Kita (UTeM) juga akan menambah kolaborasi dengan pelbagai industri dan syarikat lain pada masa akan datang sebagai platform menjana kerjaya para pelajar,” katanya.


Melaka bakal memiliki insinerator terbesar

TANJUNG BIDARA 18 Jun – Melaka bakal muncul negeri pertama memiliki Loji Rawatan Termal (insinerator) terbesar di negara ini apabila kemudahan itu dibina di Pusat Pelupusan Sisa Pepejal Sungai Udang tidak lama lagi.

Kemudahan itu mampu melupuskan 1,000 tan sisa pepejal sehari sebelum diproses menjadi tenaga untuk disalurkan kepada grid Tenaga Nasional Bhd (TNB) bagi menjana tenaga elektrik.

Timbalan Ketua Pegawai EKsekutif (Teknikal) Perbadanan Pengurusan Sisa Pepejal dan Pembersihan Awam (SWCorp), Ir Zulkifli Tamby Chik berkata, sebut harga bagi pembinaannya sudah dikeluarkan baru-baru ini.

Beliau berkata, loji berkenaan dibina melalui konsep inisiatif pembiayaan swasta (PFI) oleh syarikat kontraktor yang mampu menghasilkan tenaga dan bahan sampingan lain untuk kegunaan pelbagai industri.

“Setakat ini, sudah ada insinerator yang seumpama itu di Ladang Tanah Merah berhampiran Port Dickson, Negeri Sembilan tetapi ia hanya mampu melupuskan 800 tan sisa pepejal sehari.

“Ia sedang menjalani proses percubaan sekarang dan bakal beroperasi sepenuhnya tidak lama lagi jika semua syarat operasi dipenuhi,” katanya ketika ditemui selepas perasmian Kempen Berani Tegur Demi Perlindungan Penyu dan Alam Sekitar di sebuah resort di pantai peranginan Padang Kemunting, dekat sini hari ini.

Turut hadir, EXCO Kanan Pelaburan, Perindustrian, Pembangunan Usahawan dan Koperasi negeri yang juga Ahli Dewan Undangan Negeri (ADUN) Tanjung Bidara, Datuk Seri Ab Rauf Yusoh dan Pengarah SWCorp Melaka, Khairuladha Ab Mutalib.

Zulkifli berkata, selain insinerator di Ladang Tanah Merah, lokasi lain loji berkenaan yang sudah beroperasi adalah di Langkawi, Pulau Tioman, Pulau Pangkor dan Cameron Highland tetapi dengan kapasiti melupuskan sisa pepejal kurang 800 tan sehari.

“Purata seorang penduduk Malaysia menghasilkan 1.1 kilogram sisa pepejal sehari dan tapak pelupusan sisa pepejal sedia ada akan penuh dalam tempoh lima tahun.

“Kita perlukan loji untuk membakarnya dengan abunya dilupuskan melalui kaedah yang sempurna dan ia amat penting dalam sistem pengurusan sisa pepejal dengan lebih baik bagi jangka panjang,” katanya.

Beliau juga berkata, SWCorp meletakkan sasaran kadar kitar semula negara mampu ditingkatkan kepada 40 peratus menjelang 2025 berbanding 32 peratus sedia ada.

Katanya, di Melaka sahaja sebanyak 1,000 tan sisa pepejal dihasilkan sehari dan Tapak Pelupusan Sisa Pepejal Sungai Udang tidak mampu menampung peningkatan sisa pepejal dari semasa ke semasa.


Kenaikan elaun guru jadi keutamaan – PM

AYER KEROH 16 Mei – Kenaikan elaun guru-guru menjadi antara keutamaan dalam memperkasa bidang pendidikan negara, kata Perdana Menteri Datuk Seri Anwar Ibrahim.

Bagaimanapun kata beliau, kenaikan elaun itu memerlukan dana tambahan dan ia hanya dapat direalisasikan selepas pendapatan dan hasil negara bertambah kelak.

Beliau berkata demikian ketika berucap merasmikan Sambutan Hari Guru Peringkat Kebangsaan Kali Ke-52 Tahun 2023 yang diadakan di Pusat Dagangan Antarabangsa Melaka (MITC), di sini, hari ini.

Yang turut hadir, Setiausaha Kerajaan Negeri Datuk Wira Zaidi Johari; Speaker Dewan Undangan Negeri Datuk Wira Ibrahim Durum; barisan Exco Kerajaan Negeri; Ahli-ahli Dewan Undangan Negeri dan lain-lain kenamaan.

Beliau berkata, kerajaan sentiasa prihatin terhadap sektor pendidikan yang mana pada Belanjawan MADANI sebelum ini, pendidikan menerima peruntukan tertinggi, diikuti sektor kesihatan.

“Selain itu, fokus juga terarah kepada membaik pulih sekolah-sekolah daif di seluruh negara yang mana pembaikan ini saya mahu berlaku secara ‘fast track’ dan tak mahu lihat ada kerenah pentadbiran menghalang pembaikan sekolah-sekolah daif ini,” katanya.

Pada majlis itu, Perdana Menteri turut menyampaikan dua anugerah iaitu Anugerah Tokoh Kepimpinan Pendidikan Kebangsaan 2023 dan Tokoh Guru Kebangsaan 2023.


Parlimen: Tindakan segera perlu diambil kerajaan untuk tangani Covid-19 – PM

KUALA LUMPUR 13 Julai – Tindakan segera perlu diambil kerajaan Perikatan Nasional (PN) bagi mengumumkan peruntukan dalam usaha menangani kesan daripada penularan pandemik COVID-19 tanpa dibentangkan di Dewan Rakyat terlebih dahulu, kata Perdana Menteri Tan Sri Muhyiddin Yassin.

Beliau berkata rakyat memerlukan bantuan segera kerana mereka berdepan situasi sukar dan sulit dan tidak boleh menunggu sesi Parlimen yang bermula hari ini.

“Permasalahan besar yang kita hadapi adalah soal untuk menguruskan dan menangani COVID-19 dan rakyat tahu bahawa dalam situasi yang menyukarkan dan sulit ini kerajaan tidak ada pilihan. Malah, saya sendiri berpendapat tindakan segera mesti diambil walaupun sesi Parlimen belum bermula,” katanya dalam sesi soal jawab persidangan Dewan Rakyat hari ini.

Beliau menjawab soalan tambahan ketua pembangkang Datuk Seri Anwar Ibrahim (PH-Port Dickson) mengenai mengapa ahli Parlimen tidak diberikan ruang untuk membahaskan secara terbuka peruntukan-peruntukan besar yang diumumkan kerajaan termasuk untuk pemulihan ekonomi negara yang terkesan oleh COVID-19.

Perdana Menteri berkata beliau memahami tugas ahli Parlimen yang mempunyai tanggungjawab untuk membangkitkan soal perbelanjaan negara, namun tugas kerajaan adalah bagi membela rakyat yang dalam kesusahan.

“Ada berpuluh-puluh inisiatif yang kita perlu laksanakan kerana di luar sana rakyat menunggu. Mereka tidak boleh menunggu sesi Parlimen ini, mereka nak bantuan disampaikan sekarang.

Muhyiddin menjelaskan, Menteri Kewangan Tengku Datuk Seri Zafrul Abdul Aziz akan membentangkan mengenai perincian perkara itu pada sesi Dewan Rakyat ini.

“Sebab itu dalam situasi agak terdesak ini, saya kira bukan sahaja di Malaysia, banyak negara-negara lain terpaksa berbuat demikian kerana isu pokok adalah dengan COVID-19 ini hampir semua ekonomi dunia runtuh.

“Jadi, mahu tidak mahu kita mencari sumber-sumber dalaman yang ada, bukan luaran untuk digunakan dalam memastikan supaya keadaan negara ini akan dapat kita bantu menyelesaikan masalah ekonomi dan sebagainya,” katanya menjawab soalan tambahan Datuk Seri Ahmad Maslan (PN-Pontian) mengenai usaha kerajaan menangani defisit negara.

Muhyiddin juga menekankan supaya setiap kementerian dan agensi kerajaan mengurangkan kerenah birokrasi supaya proses menyelesaikan sebarang permasalahan yang timbul dapat dibuat segera.

“Segala bentuk birokrasi, atau red tape ini mesti dikurangkan dalam tempoh kita nak menangani masalah ekonomi yang meruncing sekarang ini,” katanya.


PM Anwar beri jaminan Kerajaan Perpaduan tidak pinggir masyarakat minoriti

PUTRAJAYA, 19 Jan – Perdana Menteri Datuk Seri Anwar Ibrahim memberi jaminan bahawa Kerajaan Perpaduan pimpinannya tidak akan meminggirkan masyarakat minoriti di negara ini termasuk mereka di Sabah dan Sarawak.

Sehubungan itu, Anwar telah meminta Timbalan Perdana Menteri Datuk Seri Fadillah Yusof untuk mengetuai pasukan bagi menyelesaikan sebarang masalah yang sebelum ini mengguris perasaan rakyat di Sabah dan Sarawak.

“Kita harus juga sedar ada masyarakat minoriti di negara kita sama ada Cina dan India yang merasakan ada pendekatan untuk meminggirkan mereka atau merendahkan mereka.

“Saya ingin beri jaminan bahawa Kerajaan Perpaduan tidak akan mengizinkan dasar ini berlaku lebih-lebih lagi di Sabah dan Sarawak,” kata beliau ketika menyampaikan amanat ‘Membangun Malaysia Madani’ di sini hari.

Anwar berkata Fadillah telah diberi ruang sepenuhnya untuk menyelesaikan semua perkara tertunggak berkenaan Perjanjian Malaysia 1963 (MA63) bagi memastikan nasib rakyat di Sabah dan Sarawak terbela.

Beliau berkata perjanjian itu telah dimeterai oleh pemimpin terdahulu maka ia menjadi tanggungjawab kerajaan kini untuk melaksanakan apa yang telah dijanjikan.

“Mana mungkin setelah 60 tahun, kita tak boleh beri dia hak untuk memutuskan dan melaksanakan projek RM10 juta dengan sendiri, maka sebab itu kita luluskan,” kata beliau dan menambah bahawa mesyuarat MA63 akan diadakan di Kuching, Sarawak esok dengan sebahagian besar perkara akan diselesaikan.

Anwar juga menegaskan bahawa kerajaan bertanggungjawab untuk tidak membiarkan mana-mana golongan atau kaum di negara ini dibelenggu kemiskinan serta terpinggir daripada arus pembangunan.

Usaha tersebut tidak sepatutnya bergantung kepada pemberian sumbangan semata-mata, sebaliknya kerajaan perlu menggunakan pendekatan yang mampu membebaskan mereka daripada kemiskinan, kata beliau.

“Saya gunakan istilah membebaskan kerana membebaskan itu tidak bermakna memberikan bantuan supaya mereka akan terus bergantung kepada sumbangan kerajaan yang disebut sindrom kebergantungan, selama-lamanya akan bergantung dan mereka tidak dibebaskan.


Pemansuhan keperluan isi kad pengembara terpakai kepada warganegara, bukan warganegara – Dr Noor Hisham

KUALA LUMPUR, 4 Ogos – Pemansuhan keperluan mengisi dan melengkapkan ciri-ciri (feature) Kad Pengembara (Traveller’s Card) dalam aplikasi MySejahtera adalah terpakai kepada semua pengembara warganegara dan bukan warganegara tanpa mengira status vaksinasi.

“Bagaimanapun, aktiviti pemantauan gejala dalam kalangan pengembara di semua pintu masuk antarabangsa (PMA) Malaysia masih diteruskan dan dipertingkatkan,” katanya dalam kenyataan hari ini.

Khairy dilapor berkata kelonggaran itu diputuskan berikutan keadaan sistem kesihatan kini berada pada tahap baik dan terkawal serta bertujuan untuk memudahkan prosedur kemasukan pengembara ke negara ini.

Mengulas lanjut, Dr Noor Hisham berkata semasa ketibaan di PMA, sekiranya pengembara dikesan mengalami demam melalui pengimbas suhu ataupun didapati tidak sihat melalui rujukan kendiri oleh pengembara, mereka akan dirujuk untuk pemeriksaan semula oleh pihak kesihatan.

“Selepas penilaian kesihatan dibuat dan sekiranya disyaki menghidap penyakit berjangkit seperti COVID-19, monkeypox, MERS-CoV atau lain-lain penyakit berkaitan, mereka akan dirujuk ke fasiliti kesihatan berhampiran untuk pemeriksaan dan rawatan lanjut,” katanya.

Sehubungan itu, beliau menasihatkan semua pengembara yang baru tiba dari luar negara hendaklah mengamalkan pemantauan status kesihatan kendiri, mematuhi SOP ditetapkan dan dinasihatkan untuk pergi ke fasiliti kesihatan berhampiran untuk pemeriksaan sekiranya didapati tidak sihat.


Tiga individu pengsan terhidu gas bocor

KUALA LUMPUR, 10 Oktober – Dua pekerja restoran dan seorang pegawai Kementerian Kesihatan (KKM) dikejarkan ke hospital selepas pengsan terhidu gas yang bocor di dalam sebuah restoran makanan segera di Jalan Pandan di sini hari ini.

Pengarah Jabatan Bomba dan Penyelamat Malaysia Selangor Norazam Khamis berkata anggota Balai Bomba dan Penyelamat Pandan serta Pasukan Khas Bahan Kimia Berbahaya (Hazmat) Balai Bomba Shah Alam dan Tun Razak digegaskan ke lokasi kejadian selepas pihaknya menerima panggilan pada 9.55 pagi.


Kadar vaksinasi penuntut IPT kini 82 peratus

Timbalan Menteri Pengajian Tinggi Datuk Dr Ahmad Masrizal Muhammad berkata, beliau yakin IPT kini selamat dan menyarankan penuntut yang belum mengambil vaksin untuk segera berbuat demikian.

“Jika mereka belum lagi divaksin, penuntut IPT itu bukannya tidak memohon tetapi mungkin disebabkan sistem yang memaksa mereka untuk menunggu giliran.

“Surat tawaran (kemasukan IPT) itu penting kerana ia membolehkan penuntut IPT mempercepatkan pengambilan vaksin mereka dengan hanya pergi ke mana-mana pusat pemberian vaksin atau pusat kesihatan untuk membolehkan mereka mendapatkan vaksin,” katanya kepada pemberita selepas menghadiri Konvensyen Majlis Perwakilan Pelajar Universiti Teknologi MARA (UiTM) Se-Malaysia 2021, di sini hari ini.


DUN KUALA LINGGI: Baik pulih hakisan pantai Kuala Linggi akan dilaksanakan segera

KUALA LINGGI 20 April- Kerja baik pulih kawasan-kawasan pantai yang terhakis dalam Dewan Undangan Negeri (DUN) Kuala Linggi akan dilaksanakan segera, kata Ahli Dewan Undangan Negeri (ADUN), Rosli Abdullah.

Katanya, perkara itu perlu diselesaikan segera untuk kemaslahatan para nelayan dan penduduk sekitar pantai sekaligus untuk kemakmuran dalam DUN Kuala Linggi.

“Kita masih menunggu peruntukkan untuk kerja-kerja baik pulih kawasan pantai yang terhakis ini, dan kita jangkakan dalam selepas Aidilfitri akan mula bergerak (dijalankan).

“Di Kuala Linggi, kita memang memfokuskan untuk pembangunan infrstruktur, di mana kerja-kerja baik pulih jalan-jalan desa, jalan berlubang, longkang tersumbat giat dilakukan untuk keselesaan penduduk ,” katanya kepada Melaka Hari Ini.

Mengulas lanjut, Rosli berkata antara aktiviti DUN sepanjang Ramadan yang menarik perhatian adalah dengan mengedarkan kira-kira 500 bungkus air perasa milo dan oren kepada pengguna jalan raya yang melalui jambatan Kuala Sungai Baru pada 16 April lalu.

Katanya, edaran itu dilakukan pada jam 6 petang di jambatan terbabit dan mendapat sambutan hangat dan edaran itu akan dilakukan lagi dengan jenis air yang berbeza serta ditambah kuantiti bungkusan.

“Selain ziarah kasih yang wajib dilakukan di setiap DUN, menyantuni golongan kurang berkemampuan, santuni anak-anak yatim, kita juga santuni pengguna jalan raya dengan mengedarkan 500 bungkus air kepada mereka yang menggunakan laluan itu (jambatan Kuala Sungai Baru).

“Dan saya melihat program itu mendapat sambutan hangat, jadi saya jangka kita akan buat lagi dengan kira-kira 1,000 bungkusan pula kali ini, namun air apa masih lagi dibincangkan,” katanya.


Sistem tempahan janji temu PICKids dibuka di seluruh negara mulai 7 Mac

ProtectHealth, dalam kenyataan hari ini memaklumkan sistem yang sebelum ini dilaksanakan di Lembah Klang sejak PICKids dilancarkan pada 3 Feb lepas, diperluas ke seluruh negara sebagai usaha berterusan kerajaan dalam memastikan kesejahteraan, kesihatan dan perlindungan kanak-kanak terhadap varian Omicron.

“Selepas mendaftarkan anak sebagai tanggungan, ibu bapa atau penjaga boleh memilih pusat pemberian vaksin (PPV) untuk menempah janji temu vaksinasi menerusi aplikasi MySejahtera dan memilih tarikh dan masa dikehendaki.

“Adalah disyorkan untuk mengemas kini aplikasi kepada versi terkini sebelum menempah janji temu melalui Sistem Pengurusan Tempahan…Bagi kanak-kanak lima hingga 11 tahun, anda (ibu bapa atau penjaga) harus memilih Pfizer (kanak-kanak) sebagai jenis vaksin,” menurut kenyataan itu.

Ketua Pegawai Eksekutif ProtectHealth Datuk Dr Anas Alam Faizli menasihati ibu bapa agar mendapatkan suntikan vaksin COVID-19 untuk kanak-kanak bagi melindungi anak-anak mereka daripada komplikasi serius, terutamanya Sindrom Keradangan Pelbagai Sistem dalam Kanak-Kanak (MIS-C).

Menurut beliau, dilaporkan pada Februari, tujuh kanak-kanak berusia 18 tahun ke bawah meninggal dunia akibat MIS-C disebabkan jangkitan COVID-19 di Malaysia, dan kes berkenaan dilihat semakin meningkat.

“Kajian menunjukkan bahawa vaksin Pfizer kanak-kanak berkesan dan mampu meningkatkan imuniti terhadap COVID-19, serta mengurangkan risiko penyakit serius daripada virus itu,” katanya dalam kenyataan.

Menurut Dr Anas Alam, sebanyak 821 PPV fasiliti kesihatan swasta (klinik swasta, hospital pakar swasta, hospital swasta dan pusat jagaan ambulatori) dan 91 PPV Offsite di bawah ProtectHealth menyediakan vaksinasi di bawah program PICKids.

Beliau berkata ibu bapa atau penjaga boleh mencari PPV pilihan mereka untuk PICKids di bawah ProtectHealth sebagai senarai rujukan menerusi laman web www.protecthealth.com.my.

Berdasarkan data dikongsikan ProtectHealth, sehingga 28 Feb, sejumlah 879,264 dos vaksin di bawah PICKids telah diberikan sejak dilancarkan 3 Feb lepas, dan 568,731 atau 64.6 peratus menerusi Pengamal Perubatan Swasta (PMP) dan badan bukan kerajaan (NGO) di bawah ProtectHealth. – BERNAMA


Cheng Hoe jawab!

KUALA LUMPUR 4 Jun – Berikutan kekalahan 0-4 kepada Emiriah Arab Bersatu (UAE) awal pagi tadi, barisan pemain skuad Harimau Malaya menerima kritikan hebat, terutamanya pemain naturalisasi ketiga negara, Guilherme de Paula.

Penyerang kelahiran Brazil berusia 34 tahun itu, dilihat seolah-olah tidak bersemangat sepanjang 90 minit perlawanan dan dianggap ‘hilang’ dalam aksi kelayakan Piala Dunia 2022/Piala Asia 2023 di Stadium Zabeel itu kerana kelibatnya jarang kelihatan.

Pelbagai hasut maya (troll) tersebar di media sosial yang mengecam pemain itu termasuk mahu menjualnya di portal e-dagang dengan harga serendah 50 sen.

Ramai peminat bola sepak tanah air, mempersoalkan mengapa de Paula, tidak digantikan dengan pemain lain, yang mampu beraksi dengan lebih baik.

Namun, ketua jurulatih skuad Harimau Malaya Tan Cheng Hoe tampil menjelaskan bahawa de Paula terus diberi peluang untuk beraksi sepanjang 90 minit perlawanan itu kerana barisan kejurulatihan percaya pemain itu mampu menjaringkan gol penyamaan.

“Kita percaya dengan fizikalnya dan kita tahu beliau mempunyai penyudah yang baik. Kita fikir positif kerana waktu itu kita ketinggalan 1-0, jadi boleh dapat gol penyamaan menerusi de Paula,” katanya ketika sidang media secara maya dari Dubai, hari ini.

Ditanya jika pemain itu akan terus diberi peluang dalam kesebelasan utama pada baki dua aksi menentang Vietnam pada Jumaat depan (11 Jun) dan Thailand (15 Jun), Cheng Hoe berkata pihaknya sedang berbincang dan mencari gandingan pemain terbaik untuk aksi tersebut.

“Saya rasa bagi keseluruhan perlawanan itu, kita tak dapat salahkan satu atau dua pemain sahaja, rata-rata pemain juga tidak berada pada tahap terbaik,” katanya, sambil menambah persediaan skuad UAE jauh lebih baik berbanding Malaysia yang hanya dua minggu menjalani latihan.

Cabaran seterusnya bagi Cheng Hoe adalah meningkatkan motivasi dan semangat barisan pemain untuk dua perlawanan wajib menang itu, selepas melihat keadaan mereka yang kecewa dan muram ketika sesi sarapan pagi tadi.

Sementara itu, Cheng Hoe memberikan pujian kepada barisan pertahanan negara, terutamanya pemain berdarah kacukan Belgium-Malaysia Dion Cools yang cepat menyesuaikan diri pada penampilan pertama bersama skuad negara untuk mematahkan beberapa percubaan UAE.

“Harap beliau dapat meningkatkan keseimbangan pasukan dan mampu beri tunjuk ajar kepada pemain muda supaya masa depan bola sepak lebih cerah untuk tampak lebih yakin bertemu pasukan yang jauh lebih baik,” katanya.


Pelitup muka berganda bantu tapis lebih banyak zarah- Dr Noor Hisham

KUALA LUMPUR 28 Mei – Pemakaian pelitup muka berganda dengan mengenakan pelitup muka kain di atas pelitup muka perubatan, dapat membantu menapis lebih banyak zarah berbanding menggunakan pelitup muka kain semata-mata, kata Ketua Pengarah Kesihatan Tan Sri Dr Noor Hisham Abdullah.

Berkongsi maklumat menerusi infografik dalam akaun Twitter beliau, kajian oleh Pusat Kawalan dan Pencegahan Penyakit (CDC) Amerika Syarikat (AS) merumuskan bahawa pemakaian pelitup muka berganda (dengan pelitup muka kain di atas pelitup muka perubatan) dapat mengurangkan risiko pemakai kepada pendedahan virus COVID-19.

Menurut satu lagi infografik yang dikongsikan beliau, pelitup muka perubatan tanpa mengikat gelung telinga menyekat 56.1 peratus zarah, pelitup muka kain (51.4 peratus), pelitup muka yang gelung telinganya diikat dan diselit pada telinga pemakai (77 peratus) dan pelitup muka berganda (85.4 peratus).

Sentiasa memakai pelitup muka perubatan dengan pelitup muka kain untuk pemakaian berganda dan elakkan menggunakan pelitup muka jenis sama sebagai pelitup muka berganda, menurut infografik itu.

Satu lagi infografik menunjukkan bahawa pelitup muka N95 sepatutnya digunakan satu sahaja dan tidak dipasangkan dengan pelitup muka lain kerana ia adalah piawaian tertinggi bagi jenis pelitup muka dan ia boleh melitup permukaan muka dan menapis 95 peratus zarah.

Semalam, jumlah kes COVID-19 harian yang direkodkan di negara ini terus melonjak dengan 7,857 kes dilaporkan dalam tempoh 24 jam dan 59 kematian, menjadikan jumlah kematian kepada 2,491.


PGA7 rampas 28 ekor lembu bernilai lebih RM282,000, dipercayai diseludup

PASIR MAS 24 Jun – Batalion Ke-7 Pasukan Gerakan Am (PGA7) merampas 28 ekor lembu dianggarkan bernilai RM282,240 yang dipercayai diseludup dari Thailand berdekatan Jalan Perumahan Prima Lubok Jong, di sini, awal pagi tadi.

Pegawai Pemerintah PGA7 Superintendan Azhari Nusi berkata kesemua lembu itu dirampas dalam kejadian pada 2 pagi, selepas kegiatan penyeludupan haiwan ternakan itu dikesan sepasukan anggotanya.

“Kita syaki kesemua lembu cuba dipindahkan ke lokasi lain pada awal pagi, bagi mengelak dikesan PGA. Kesemua lembu yang dianggarkan bernilai RM282,240 ini, kemungkinan untuk pasaran tempatan apatah lagi umat Islam bakal menyambut Hari Raya Korban tidak lama lagi,” katanya dalam kenyataan hari ini.

Mengulas lanjut, Azhari berkata pihaknya merampas lembu berkenaan setelah menahan sebuah lori yang dipandu seorang pemuda berusia 21 tahun dalam keadaan mencurigakan ketika melalui jalan terbabit.

“Susulan itu, kesemua haiwan serta lori bernilai RM120,000 turut dirampas, manakala suspek yang berasal dari Kampung Repek, dekat sini, turut ditahan untuk siasatan lanjut,” katanya.


Import ikan bagi permintaan domestik bernilai RM1 bilion setiap tahun

“Kita masih mengimport ikan dari negara jiran termasuk ikan beku … nilainya masih tinggi dan ini berlaku sejak beberapa tahun lepas,” katanya kepada Bernama selepas menerima tiga unit bot peronda di jeti perikanan Labuan di sini hari ini.

Mohd Mohtar Mahamud berkata kerajaan, menerusi Kementerian Pertanian dan Industri Makanan (MAFI), menggalakkan nelayan tempatan untuk menceburi industri akuakultur berikutan industri itu berkembang pesat di kebanyakan negara kerana ia mampan.

Walaupun nilai import ikan masih tinggi, eksport hasil perikanan dan akuakultur khususnya spesis ikan yang berkualiti tinggi juga hampir sama, katanya.

“Agensi penguatkuasaan (terdiri daripada) polis marin dan Agensi Penguatkuasaan Maritim Malaysia (APMM), bekerjasama dengan pasukan penguatkuasaan jabatan kami bagi memantau penangkapan ikan yang tidak terkawal dan haram.

“Kewujudan kapal penangkapan ikan asing haram yang menceroboh perairan Malaysia menunjukkan perairan kita masih kaya dengan hidupan marin. Oleh itu, nelayan kita harus meneroka sepenuhnya industri perikanan dalam usaha kita mengurangkan kebergantungan kepada import ikan,” jelasnya.


Solat Jumaat: Saf kembali rapat, SOP kekal terpelihara

KUALA LUMPUR, 1 April – Imam solat di masjid-masjid di seluruh negara hari ini kembali kepada amalan biasa, mengingatkan para jemaah untuk merapatkan saf sebelum solat Jumaat bermula, susulan negara memasuki Fasa Peralihan Ke Endemik bermula hari ini.

Bagaimanapun tinjauan Bernama di Masjid Khalid Bin Al-Walid di sini mendapati, masih terdapat jemaah yang menghampar sejadah sedikit jarak daripada jemaah lain, mungkin kerana terbiasa selepas dua tahun melalui susana penjarakkan fizikal ketika solat berjemaah.

Para jemaah hanya benar-benar merapatkan saf masing-masing, apabila diingatkan imam masjid itu berkenaan untuk berbuat demikian, dengan masih mematuhi prosedur operasi standard (SOP) seperti memakai pelitup muka.

Sebelum ini, Perdana Menteri Datuk Seri Ismail Sabri Yaakob mengumumkan bermula 1 April aktiviti solat jemaah di masjid dan surau atau upacara sembahyang di rumah ibadat selain Islam, boleh dilaksanakan tanpa penjarakan fizikal.

Di PUTRAJAYA, umat Islam yang terdiri daripada kakitangan agensi kerajaan dan penduduk setempat mendirikan solat Jumaat berjemaah dengan saf dirapatkan di Masjid Tuanku Mizan Zainal Abidin di sini dengan diimamkan Ustaz Rodhi Abd Ghani.

Para jemaah mula hadir di masjid berkenaan kira-kira pukul 1 tengah hari bagi menunaikan solat Jumaat, dan turut kedengaran peringatan dibuat pihak pengurusan masjid kepada jemaah yang hadir untuk terus mematuhi SOP solat berjemaah secara berkala.

Terdahulu ketika ditemui Bernama di sini hari ini, Rodhi menyifatkan kebenaran rapat saf bagi solat berjemaah merupakan suatu berita yang dinanti-nantikan umat Islam negara ini.

Di MELAKA, solat Jumaat di Masjid An-Naim, Durian Tunggal di Alor Gajah, ratusan jemaah mula hadir ke masjid berkenaan seawal pukul 12.30 tengah hari, dengan mendaftar menerusi aplikasi MySejahtera, memakai pelitup muka selain membawa sejadah sendiri disusuli dengan solat Jumaat tanpa penjarakan fizikal satu meter.

Di KELANTAN, Tengku Temenggong Kelantan Tengku Tan Sri Mohamad Rizam Tengku Abdul Aziz berkenan menunaikan solat Jumaat bersama kira-kira 3,000 jemaah di Masjid Tengku Razaleigh, Gua Musang, hari ini.

Tengku Mohamad Rizam yang juga Yang Dipertua Majlis Agama Islam dan Adat Istiadat Melayu Kelantan (MAIK) berkata masjid perlu diangkat sebagai sebuah institusi penting dalam masyarakat, kerana ia didirikan merentasi kefahaman dan ideologi pemikiran tertentu.

“Pihak jawatankuasa masjid perlu merancang dan melaksanakan program yang boleh membantu meningkatkan semangat ukhwah islamiyah dalam masyarakat,” katanya ketika berucap pada Majlis Penyerahan Masjid Razaleigh kepada MAIK, di sini hari ini.

Di TERENGGANU, Pesuruhjaya Hal Ehwal Agama negeri M Rozi Bidin berkata sejak semalam semua ahli jawatankuasa di 509 masjid dan 1,546 surau di negeri itu telah membuat persediaan untuk pelaksanaan solat Jumaat dan solat fardhu tanpa penjarakan fizikal.

Seorang jemaah solat Jumaat Kamaruddin Azizan, 45, ketika ditemui Bernama di Masjid Seberang Takir di Kuala Nerus menzahirkan rasa syukur dan sebak kerana selepas dua tahun akhirnya dia dapat menunaikan solat dengan saf rapat.

Di PULAU PINANG, tinjauan Bernama di Masjid Al-Mustaghfirin di Sungai Tiram mendapati jemaah menunaikan solat Jumaat tanpa penjarakan fizikal dengan mengikut SOP yang ditetapkan dan mereka melahirkan rasa syukur kerana lebih ramai dapat solat berjemaah bermula hari ini.

Seorang jemaah, Mohd Jalil Abdul Rahman, 55, berkata kehadiran orang ramai untuk solat Jumaat hari ini lebih ramai berbanding sebelum ini, kerana jemaah tidak perlu lagi mengikut penjarakan fizikal dan boleh merapatkan saf.

Di PERAK, sebahagian jemaah menunaikan solat Jumaat secara rapat saf di Masjid Sultan Azlan Shah, Ipoh hari ini dan telah memenuhi segenap ruang di dalam dan luar masjid seawal waktu lagi, dalam suasana pematuhan SOP yang ditetapkan, selain imam masjid memesan jemaah merapatkan saf.

Di PAHANG, Imam Masjid Tepian Putra, Kuantan Mohd Zulkarnain Shamsudin berkata jemaah masih digalakkan membawa sejadah sendiri untuk menunaikan solat, selain mengenakan pelitup muka, meskipun kelonggaran merapatkan sejadah tanpa sentuhan fizikal telah diberikan.

Di PERLIS, seorang jemaah di Masjid Nurul Naim Felcra Lubuk Sireh, di sini, Khairil Azrizal Bahari, 40, ketika ditemui berkata setelah dua tahun negara dilanda COVID-19, beliau kini berpeluang membawa anaknya ke masjid bagi mendirikan solat Jumaat setelah anaknya Muhamad Nabil Akalil, 12, sering bertanyakan untuk solat Jumaat di masjid.

Di NEGERI SEMBILAN, Pengarah Jabatan Hal Ehwal Agama Islam Negeri Sembilan (JHEAINS) Datuk Mohd Zaidi Ramli berkata kira-kira 1,500 jemaah membanjiri perkarangan masjid sejak pukul 12.30 tengah hari tadi untuk menunaikan solat Jumaat tanpa penjarakkan fizikal di Masjid Negeri, Seremban.

Di SELANGOR, tinjauan Bernama di Masjid Sultan Salahuddin Abdul Aziz Shah atau Masjid Negeri mendapati, umat Islam mula memenuhi masjid itu sekitar jam 12.30 bagi menunaikan solat Jumaat secara berjemaah dengan saf dirapatkan hari ini.

“Alhamdulillah bulan April kita mulakan dengan perkara yang baik. Sudah lama tidak merasa sembahyang dengan orang ramai memenuhi ruang masjid namun masih dalam SOP yang digariskan,” kata pesara kerajaan Samad Mahat, 70, ketika ditemui Bernama.

Di KEDAH, seorang jemaah di Masjid Al Bukhary, Alor Setar, Hasanudin Ishak, 56, berkata  kebenaran merapatkan saf itu memberikan kelonggaran kepada jemaah, sekali gus menjadikan ruang solat yang lebih luas kepada jemaah yang hadir.

Di SABAH, tinjauan di beberapa masjid negeri ini di Kota Kinabalu antaranya Masjid Negeri Sabah dan Masjid At-Taqwa, Kompleks Bersepadu Kementerian Komunikasi dan Multimedia di sini mendapati solat Jumaat  dilaksanakan menerusi SOP terbaharu ditetapkan.


Pembukaan sekolah pada September sangat berisiko

KUALA LUMPUR 14 Ogos – Kanak-kanak mungkin terdedah kepada risiko lebih besar dengan pembukaan semula sekolah yang dijadualkan pada September ini, berikutan kemunculan varian Delta wabak COVID-19 yang mudah menular, demikian menurut badan pemikir bebas EMIR Research.

Ketua Sains dan Teknologi EMIR Research Ahmad Ameen Mohd Kamal berkata kumpulan pemikir itu sebelum ini telah mencadangkan bahawa petunjuk paling minimum untuk pembukaan semula sekolah adalah apabila semua penduduk dewasa telah divaksinasi, yang disasarkan menjelang Oktober.

“Bagaimanapun, cadangan ini berdasarkan kepada andaian sebelum ini iaitu kumpulan usia yang lebih muda lebih cenderung untuk tidak menunjukkan gejala teruk, dan mereka yang sudah lengkap divaksin kebanyakan masanya akan dilindungi.

“Namun, kemunculan varian baharu seperti Delta dan kes baru-baru ini membuktikan bahawa ia bukan masalahnya dan kita meletakkan kanak-kanak (dan dewasa terdedah kepada) risiko lebih besar melalui pembukaan sekolah ini,” katanya dalam artikel kajian badan itu bertajuk ‘Very Risky to Reopen Schools in September’.

“Cepat atau lambat, mereka harus dilindungi daripada virus, sama ada menerusi vaksinasi atau imuniti semula jadi. Bagaimanapun, terlalu awal untuk mempertaruhkan nasib mereka,” katanya.

Menurut data Jabatan Perangkaan Malaysia pada November 2020, Ahmad Ameen berkata Lembah Klang mempunyai jumlah kanak-kanak bawah 18 tahun paling ramai iaitu 24.4 peratus.

Beliau berkata Sabah dan Johor mempunyai peratusan penduduk yang lengkap vaksinasi paling rendah setakat 11 Ogos iaitu masing-masing dengan 13.2 peratus dan 16.8 peratus, namun mempunyai penduduk bawah 18 tahun yang kedua dan ketiga tertinggi iaitu masing-masing 12.4 peratus dan 11.6 peratus.

“Berikutan varian yang sangat mudah menular yang menghindari kekebalan tubuh, menyebabkan jangkitan ke atas individu yang telah lengkap divaksin dan imuniti mukosa yang tidak mencukupi yang mencabar konsep tradisional imuniti kelompok.

“Sasaran penduduk dewasa lengkap divaksin menjelang Oktober juga mungkin tidak mencukupi untuk melindungi dewasa dan kanak-kanak – apatah lagi pada awal September?

Beliau berkata ada ibu bapa yang mahu anak mereka divaksin terlebih dahulu, manakala mereka yang risau dengan jangkitan virus dan kesan sampingan vaksin mungkin memilih untuk mengelakkan anak-anak ke sekolah sehingga mendapat maklumat lanjut dan penyelesaian yang lebih selamat.

Dalam pada itu, Ahmad Ameen berkata walaupun didapati golongan muda kurang mendapat gejala lebih teruk oleh jangkitan Delta atau varian lain, kes-kes jangkitan mungkin meningkat apabila sekolah dibuka semula.


Rumah menanti rebah diganti baharu

AYER MOLEK 5 Ogos – Seorang warga emas yang juga ibu tunggal tidak menyangka rumah usang yang menunggu masa rebah ke bumi mendapat perhatian pemimpin kawasan dan Tenaga Nasional Berhad (TNB) untuk diganti dengan rumah baharu yang lebih selesa.

Rahmah Abu, 74, yang sebelum ini hidup serba ketakutan kerana terpaksa mendiami teratak uzur di Kampung Paya Meranti, Paya Dalam, di sini, bersyukur kerana terpilih menjadi salah seorang daripada dua penerima sumbangan rumah menerusi program Baiti Jannati TNB tahun ini.

Menurut Pengurus Besar (Hal Ehwal Pemegang Taruh) TNB Melaka dan Negeri Sembilan Ahmad Fadhli Aziz, bagi tahun ini, sebanyak RM154,296.30 diperuntukkan TNB bagi membina dua buah rumah golongan miskin dan asnaf di Melaka menerusi inisiatif tanggungjawab sosial korporat (CSR) itu.

Ujarnya, sejak tahun 2007 hingga kini, sebanyak 35 buah rumah telah dibina baharu di Melaka membabitkan nilai peruntukan berjumlah lebih RM1.2 juta.

“Bagi Projek Baiti Jannati ini ia melibatkan kerja-kerja membaik pulih, membina baharu atau membiayai pembelian rumah-rumah golongan miskin dan asnaf yang terpilih, yang antaranya meliputi ibu tunggal, warga emas dan penduduk miskin bandar dan luar bandar (Golongan B40).

“Di peringkat Nasional, sejak diperkenalkan pada tahun 2007, sebanyak 879 buah rumah sudah dibaik pulih, bina baharu atau dibiayai pembeliannya di seluruh Semenanjung melibatkan peruntukan melebihi RM39 juta.

“Besar harapan TNB agar para penerima bantuan ini dapat menjalani kehidupan dengan lebih selesa, sesuai dengan hasrat kami untuk menjadikan kehidupan rakyat ‘Better World dan Brighter Lives’,” katanya ketika berucap pada majlis penyerahan tersebut.

Terdahulu, simbolik penyerahan replika kunci rumah Baiti Jannati TNB itu telah disempurnakan Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri merangkap Ahli Dewan Undangan Negeri (Adun) Ayer Molek Datuk Rahmad Mariman.


Dua remaja maut dalam kemalangan di Lebuhraya Seremban-PD

SEREMBAN, 21 November – Dua remaja maut dalam kemalangan membabitkan lapan motosikal dan sebuah kereta di KM14.4 Lebuhraya Seremban-Port Dickson (SPDH) menghala Seremban malam tadi.

Ketua Polis Daerah Port Dickson Supt Aidi Sham Mohamed berkata mangsa yang meninggal dunia ialah penunggang motosikal iaitu lelaki berusia 19 tahun dan pemboncengnya, remaja perempuan berusia 14 tahun.

Beliau berkata siasatan awal mendapati kemalangan pada 9.30 malam itu berlaku ketika kira-kira 50 motosikal mengekori belakang sebuah kereta di lebuh raya itu.

“Motosikal dinaiki kedua-dua mangsa dipercayai hilang kawalan dan melanggar bahagian belakang kereta tersebut lalu menyebabkan mereka terjatuh di atas jalan. Ekoran itu, tujuh motosikal yang lain yang cuba mengelak telah berlanggar sesama sendiri,” katanya dalam kenyataan hari ini.

Aidi Sham berkata remaja perempuan itu meninggal dunia di tempat kejadian manakala remaja lelaki meninggal dunia di Hospital Tuanku Jaafar, di sini.


JKMPay masih di peringkat kajian – Rina

PETALING JAYA, 30 Jan – Program rintis pembayaran bantuan kebajikan tanpa tunai, JKMPay, masih lagi di peringkat kajian sebelum dilaksanakan secara meluas di seluruh negara, kata Menteri Pembangunan Wanita, Keluarga dan Masyarakat Datuk Seri Rina Mohd Harun.

Beliau berkata meskipun projek rintis itu telah dilaksanakan hampir setahun melibatkan penerima bantuan Jabatan Kebajikan Masyarakat (JKM) di dua daerah di Selangor dan Kelantan, namun masih terdapat kajian yang perlu dilaksanakan khususnya berkaitan keberkesanannya.

“JKMPay ini melibatkan penerima bantuan JKM yang baharu bukan sahaja penerima bantuan Orang Kurang Upaya (OKU). Bila kami buat kajian, kajian utama lebih kepada penerima bantuan…bagaimana pengalaman mereka ketika menggunakannya dan bagaimana kami boleh tambah baik hasil pengalaman yang mereka kongsikan.

“Bahkan sebelum projek rintis ini dilaksanakan, kami telah adakan perbincangan dengan kerajaan negeri dan pemegang taruh termasuk Majlis OKU. Kami akan adakan libat urus dengan lebih ramai lagi sebelum ia diperluaskan ke seluruh negara,” katanya kepada pemberita selepas program menyantuni Pusat Jagaan OKU di sini, hari ini.

Beliau berkata JKMPay dilaksanakan antara lainnya bagi membantu penerima bantuan JKM mengawal perbelanjaan dengan mendapatkan barangan yang benar-benar diperlukan seperti barangan keperluan, makanan, ubat-ubatan dan pampers.

“Hasrat kami untuk pastikan dari segi kelangsungan hidup mereka untuk beli barangan keperluan itu ada. Dalam masa sama kami nak sokong ekonomi digital, saya tidak mahu sahabat OKU saya tercicir…mereka juga harus turut serta dalam dunia digitalisasi,” katanya sambil menegaskan tiada sebarang caj dikenakan ke atas pengguna JKMPay mahupun kerajaan.

Beliau berkata sejak dilancarkan tahun lepas, pihaknya sudah menerima 13,715 pendaftaran dalam tempoh dua bulan sahaja dan jelajah itu akan turut disertai pertubuhan bukan kerajaan OKU.

“Melalui MyDaftar OKU, mereka kini boleh isi borang secara dalam talian dan kami juga sedang usahakan agar pengesahan daripada pengamal perubatan juga dapat dibuat secara dalam talian…ini telah dilaksanakan di pejabat kebajikan daerah,” katanya.- BERNAMA


Barisan kabinet dipilih dalam kalangan mereka yang berpengalaman – PM

PUTRAJAYA 27 Ogos – Barisan kabinet baharu yang dilantik adalah dalam kalangan mereka yang berpengalaman, kata Perdana Menteri Datuk Seri Ismail Sabri Yaakob.

Menurutnya, barisan yang dilantik itu juga diyakini mampu membantu negara memulihkan ekonomi dengan menyokong usahawan, memudah cara perniagaan, dan merancakkan semula aktiviti ekonomi serta meningkatkan keyakinan pelabur.

“Saya akan memastikan barisan kabinet komited menjayakan agenda negara, melalui jalinan kerjasama rentas parti bagi memacu pemulihan ekonomi demi kesejahteraan rakyat.

“Selaras dengan hala tuju Pelan Pemulihan Negara (PPN), aktiviti ekonomi akan dibuka secara berfasa bagi membolehkan rakyat mula bekerja dan mencari nafkah dengan selamat,” katanya dalam pengumuman jemaah menteri yang disiarkan secara langsung, hari ini.

“Sesungguhnya, barisan kabinet ini juga mengambil pendekatan baharu yang bersifat lebih terbuka dengan menyantuni aspirasi Keluarga Malaysia melalui penyampaian perkhidmatan dan maklumat yang lebih efisien,” katanya lagi.


Agong, Permaisuri rasmi Pusat Hemodialisis YASA di Pekan

Pusat hemodialisis yang ditubuhkan oleh Yayasan Al-Sultan Abdullah (YASA) itu merupakan yang pertama di Pahang, dan ketiga setakat ini selepas pembukaan pertama di Cheras pada 7 Ogos 2019, sebelum disusuli di Setiawangsa pada 12 Ogos 2020, dengan kedua-duanya di Kuala Lumpur.

Turut berangkat pada majlis perasmian yang diadakan secara ringkas dengan pematuhan prosedur operasi standard (SOP) itu ialah anakanda Seri Paduka Baginda berdua iaitu Pemangku Raja Pahang Tengku Hassanal Ibrahim Alam Shah dan Tengku Panglima Raja Tengku Amir Nasser Ibrahim Shah.

Turut hadir Menteri Besar Pahang Datuk Seri Wan Rosdy Wan Ismail, Mufti Pahang Datuk Seri Dr Abdul Rahman Osman dan Ketua Pegawai Eksekutif Majlis Ugama Islam dan Adat Resam Melayu Pahang (MUIP) Datuk Ahmad Hairi Hussain.

Pada majlis itu, Seri Paduka Baginda berdua turut berkenan menyantuni 12 pesakit yang sedang melakukan rawatan selain mengurniakan sumbangan kepada mereka, yang masing-masing menjunjung kasih kepada peluang mendapatkan rawatan di sebuah pusat dialisis yang sangat selesa secara percuma.

Sementara itu, Istana Negara menerusi kenyataan media menyatakan Seri Paduka Baginda berdua terdorong menubuhkan pusat hemodialisis itu kerana prihatin dengan pesakit buah pinggang kronik daripada golongan kurang berkemampuan untuk mendapatkan rawatan hemodialisis, bagi meringankan beban kewangan pesakit terlibat.

“Seri Paduka Baginda berdua menyeru lebih ramai individu dan pihak swasta untuk tampil membantu golongan sasar ini mendapatkan rawatan hemodialisis menerusi tajaan dan subsidi rawatan, lebih-lebih lagi ketika rakyat masih terkesan dengan impak pandemik COVID-19,” menurut kenyataan itu.

Kenyataan itu juga menyebut Seri Paduka Baginda berdua mendoakan pesakit yang menjalani rawatan hemodialisis, diberikan kekuatan dan kesabaran selain menasihatkan rakyat mengamalkan gaya hidup sihat dan mengelakkan produk yang boleh memudaratkan buah pinggang.

Pusat hemodialisis itu dikendalikan anak syarikat milik penuh MUIP Holdings Sdn Bhd, Klinik Al-Amin Sdn Bhd beroperasi 7 pagi hingga 5 petang pada Isnin hingga Sabtu, dilengkapi dengan 12 mesin dialisis dan berkemampuan mengendalikan lebih 100 pesakit setiap minggu.

Pusat tersebut juga merupakan yang pertama dibangunkan di bangunan wakaf kepada YASA, yang mana Seri Paduka Baginda berdua menzahirkan penghargaan kepada Pentadbir Harta Pusaka Almarhum Sultan Haji Ahmad Shah Al-Musta’in Billah Ibni Almarhum Sultan Abu Bakar Ri’ayatuddin Al-Mu’adzam Shah atas sumbangan tersebut.

Seri Paduka Baginda berdua juga menzahirkan ucapan terima kasih kepada Kementerian Kesihatan, MUIP, agensi kerajaan dan penyumbang seperti MUIP Holdings Sdn Bhd, Yayasan Albukhary, Syarikat Tanah Makmur Berhad, Mazda Medicare Fund di bawah Syarikat Bermaz Auto Berhad dengan usaha sama B.Braun Malaysia yang membantu penubuhan pusat hemodialisis tersebut. – BERNAMA


RM700 juta naik taraf jalur lebar terkini

KUALA LUMPUR 29 Okt – Kerajaan akan menyediakan RM700 juta bagi menyediakan kemudahan jalur lebar terkini kepada Keluarga Malaysia menerusi pelaksanaan inisiatif Jalinan Digital Negara (JENDELA).

Menteri Kewangan, Tengku Datuk Seri Zafrul Tengku berkata, hal itu bagi meneruskan usaha ketersambungan digital di 47 kawasan perindustrian dan 630 buah sekolah terutamanya di luar bandar di negara ini.